Island chce zakázať mužskú obriezku. Židia a moslimovia protestujú

REYKJAVÍK. Islandský parlament bude rokovať o návrhu zákona, ktorý má zakázať mužskú obriezku z iných ako zdravotných dôvodov. Za odstránenie časti alebo celých pohlavných orgánov dieťaťa by malo hroziť šesť rokov väzenia. Dôvodom je podľa navrhovateľov z Progresívnej strany porušovanie práv detí, informuje portál BBC. Ako uviedla poslankyňa Silja Dögg Gunnarsdóttir, "každý má právo veriť čomu chce, ale práva detí sú nadradené právu na slobodu vierovyznania".Židovskí a moslimskí lídri navrhovaný zákon odmietajú a označili ho za porušovanie náboženskej slobody.Ak by Island zákon prijal, stal by sa prvou európskou krajinou zakazujúcou mužskú obriezku. Mrzačenie ženských pohlavných orgánov kvalifikovali ako trestný čin ešte v roku 2005. V krajine žije podľa odhadov približne 250 židov a 1500 moslimov.


Žitňanská: Kaliňák policajtom pridal, ja pre stráž nemám interné zdroje

Žitňanská uznala, že má problém s obsadzovaním voľných miest väzenskej stráže.

BRATISLAVA. Nožnice medzi príslušníkmi polície a Zboru väzenskej a justičnej stráže (ZVJS) sa otvárajú. Na pôde Ústavnoprávneho výboru Národnej rady SR to v utorok vyhlásila ministerka spravodlivosti Lucia Žitňanská (Most-Híd), ktorá poslancom predstavila návrh rozpočtu jej rezortu na rok 2018. Koaliční členovia výboru návrh odobrili. Podľa jej slov minister vnútra Robert Kaliňák (Smer) podpísal dvojpercentné navýšenie miezd pre policajtov. "Ja mám tento návrh odborárov tiež, ale nemám na to interné zdroje, aby som to vedela vykryť z rozpočtu kapitoly. Ministerstvo vnútra tieto zdroje malo. Toto je vec, o ktorej sa v priebehu roku 2018 budeme musieť rozprávať," podotkla Žitňanská "Keby sa dlhodobo začali roztvárať nožnice medzi Policajným zborom a ZVJS, boli by sme ešte menej atraktívni. Minister financií Peter Kažimír (Smer) o tom vie a určite to bude veľká téma do diskusie," povedala. Člen výboru Peter Kresák (Most-Híd) upozornil, že v ZVJS je akútny nedostatok pracovníkov. "Mzdové ohodnotenia sú veľmi nízke, nechcú tam ísť pracovať napr. lekári, lebo ich nevedia adekvátne ohodnotiť. Bude sa situácia meniť k lepšiemu?" pýtal sa. Žitňanská uznala, že MS má problém s obsadzovaním voľných miest v ZVJS. "Ako klesá nezamestnanosť, atraktivita práce v ZVJS klesá. Čím je v danej lokalite nižšia nezamestnanosť, o to väčší problém to je," vysvetlila Žitňanská. "Reagujeme na to, máme vyčlenených v rámci priorít 1,5 milióna eur práve na príplatky pre lekárov, ktorí pracujú vo väzenských zariadeniach," povedala. MS má tiež vyčlenených 2,5 milióna eur na príspevok na bývanie pre príslušníkov ZVJS. Celkovo ide o 4093 ľudí. Alojz Baránik (SaS) chcel vedieť, či sa Žitňanská nechystá napadnúť zmluvu o nákupe a zavedení systému elektronických náramkov pre odsúdených, ktorý bol podľa jeho slov predražený. "Vyhodnotila som to tak, že súdiť sa o platnosť zmluvy by nebolo pre štát v tomto prípade dobré, lebo systém je nasadený a používa sa. Nemôžem si dovoliť spochybniť zabezpečovanie jeho prevádzky," reagovala Žitňanská. "Keby sme aj boli v tomto konaní úspešní, treba si uvedomiť dôsledky, a to, že musela by som vrátiť zariadenie a nemala by som istotu, že dostaneme naspäť všetky peniaze," priblížila. Ministerka tiež upozornila, že tento projekt už kontroloval Najvyšší kontrolný úrad SR, ktorý vyčítal isté nedostatky a dal odporúčania, ako ďalej pracovať. "My sme k tomu pristúpili tak, aby sme si mohli do budúcnosti zobrať poučenie. Problém vznikol už na začiatku po jeho zadaní. Keď som prevzala rezort, bol už zaplatený. Ja som riešila, aby sa správa a údržba systému dostala do mantinelov efektívnosti. Ročnú platbu sme znížili o tretinu," dodala. Navrhovaný rozpočet pre ministerstvo spravodlivosti (MS) pre rok 2018 podľa Žitňanskej nepokrýva všetky priority rezortu, na štandardný chod ministerstva by však mal postačovať. Šéfka rezortu tento rok ohlásila dva zámery na riešenie priestorovej situácie bratislavských súdov a tiež ministerstva spravodlivosti a Najvyššieho súdu. Do budúcoročného rozpočtu sa nedostal ani jeden zámer. Žitňanská vysvetlila, že na riešenie otázky sídla ministerstva sú prostriedky výhľadovo vyčlenené v rozpočte na rok 2019. V rozpočte jej rezortu je na rok 2018 vyčlenených 400 miliónov eur, výdavky by sa mali medziročne zvýšiť o 9,06 milióna eur (2,32 percenta). Polovica z navrhovaného rozpočtu je vyčlenená na súdnictvo, 164 miliónov eur na väzenstvo. Rozpočet samotného ministerstva je na úrovni 14,4 milióna eur, zvyšných 20 miliónov eur je nasmerovaných do medzirezortných programov. Rast rozpočtu zapríčinili najmä osobné výdavky, celkovo stúpajú o 6,27 percenta. Je tu premietnutá valorizácia platov z roku 2017 a dopočet zákonných náležitostí sudcov. Celkové kapitálové výdavky sú pre rok 2018 rozpočtované na 8,73 milióna eur, čo predstavuje medziročný pokles o 58,8 percenta. Spôsobil ho fakt, že tento rok boli jednorazovo poskytnuté kapitálové výdavky na rekonštrukciu ústavov väzenstva a na súdnu reformu, ktorá sa uvádzala do praxe. V budúcom roku pôjdu kapitálové výdavky opäť do rekonštrukcie ústavov, pokračovať budú aj investičné akcie v oblasti súdnictva.


Na Gándhího počesť odštartoval v Indii ročný pochod mieru

Pochod sa začal v deň 150. výročia Gándhího narodenia.

NAÍ DILLÍ. Stovky nasledovníkov indického politika a mysliteľa Mahátmu Gándhího sa v stredu z metropoly Naí Dillí vydali na ročný pochod mieru po svete. Pochod odštartovali v deň 150. výročia Gándhího narodenia, informuje agentúra AFP. Účastníci pochodu, ktorého názov je z hindčiny preložiteľný ako "Oslava sveta", prejdú vyše 14.000 kilometrov, pričom navštívia desať krajín. Svoj pochod ukončia o rok v Ženeve. Dúfajú, že sa im počas neho podarí spropagovať hodnoty Gándhího, ktorý celý život bojoval proti útlaku a vyzýval na nenásilný odpor. "Ak je toto (nenásilný odpor) možné v Indii, je to možné na celom svete," povedal pre agentúru AFP jeden z organizátorov pochodu Rádžagópál P.V. a dodal, že pochod by sa mal dotknúť množstva celosvetových problémov. Počas pochodu podľa jeho slov budú prebiehať aj sprievodné podujatia ako napríklad rozhovory či školenia zaoberajúce sa tým, ako riešiť mierovými metódami problémy ako chudoba či klimatické zmeny.


Apple si za vyhľadávač od Google pýta miliardy dolárov

Google si potrebuje udržať všetkých používateľov.

CUPERTINO, BRATISLAVA. Kým Google v roku 2014 zaplatil firme Apple miliardu dolárov za to, že jeho vyhľadávač bude predvolenou službou na všetkých predaných zariadeniach, v tomto roku sa podľa magazínu BGR hovorí už o sume troch miliárd dolárov. Znamená to, že príjmy z tejto transakcie tvoria približne 5 percent zisku spoločnosti. Pre Google je mimoriadne dôležité, aby formoval návyky používateľov bez ohľadu na to, na akej platforme k internetovým službám pristupujú. Stratiť fanúšikov zariadení firmy Apple by znamenalo vážny výpadok v používateľskej stratégii. Google a Apple dokážu žiť bok po boku bez toho, aby sa z nich stali vážni rivali. Kým Google svojim mobilným systémom a službami zastrešuje produkty početných svetových výrobcov, Apple sa drží svojej početnej používateľskej základne. Opatrnícky prístup cítiť aj v dostupnosti jednotlivých aplikácií Google pre platformu iOS. Google zaznamenal v posledných rokoch výrazný rast tržieb v mobilnom segmente, ktorý sa stáva so zmenou používateľských návykov skutočne kľúčový. Nejde len o to, že mobily sa zmenili z nástrojov na telefonovanie na mobilné internetové terminály. Do hry vstupujú ekonomicky slabé trhy, ktoré preskakujú platformu stolových počítačov a notebookov, aby do digitálneho sveta vstúpili priamo cez mobil.


Muž chcel podplatiť úradníčku, prokurátor už podal obžalobu

Obžalobu prokurátor podal za poskytnutie úplatku cez sprostredkovateľa.

BRATISLAVA. Prokurátor Úradu špeciálnej prokuratúry podal v auguste obžalobu na Špecializovaný trestný súd na Ota B. pre prečin nepriamej korupcie a zároveň aj na jednu bratislavskú spoločnosť. Obžalobu prokurátor podal za poskytnutie úplatku cez sprostredkovateľa za to, že bude svojím vplyvom pôsobiť na výkon právomoci uplácanej osoby. TASR o tom informovala hovorkyňa prokuratúry Jana Tökölyová. "V roku 2017 v Bratislave v priestoroch miestneho úradu ako konateľ právnickej osoby poskytol zamestnankyni poverenej vedením oddelenia územného konania a stavebného poriadku bielu obálku, ktorá obsahovala vianočný pozdrav a finančnú hotovosť vo výške 2000 eur," konkretizovala ďalej . Spomínanú sumu Oto B. dával podľa slov hovorkyne ako úplatok za zabezpečenie si "pozitívneho prístupu a vplyvu do budúcnosti pri rozhodovacích procesoch súvisiacich so stavebnými konaniami vedenými na stavebnom úrade".


Zvonku zlato a diamanty, vnútri stará elektronika. Luxusné mobily skrachovali

Firma Vertu neudržala krok s technológiami, rovnako ako jej matka Nokia.

LONDÝN, BRATISLAVA. Ikona zo sveta luxusných telefónov definitívne končí. Firma Vertu nedokázala udržať krok s technológiami, rovnako ako kedysi jej materská firma Nokia. Prémiové vyhotovenie s použitím cenných materiálov jednoducho nestačí. Dve stovky zamestnancov, ktorí sa podieľali na šperkárskych, montážnych a remeselných prácach s drahými materiálmi si budú musieť podľa BBC hľadať novú prácu. Vedeniu firmy sa nepodarilo nájsť spôsob, akým by sa mohlo vysporiadať s nazbieraným dlhom vo výške 138 miliónov libier. V časoch, keď firma začínala, luxusné modely s nevídaným vyhotovením boli symbolom prestíže a spoločenskej hodnoty. Firma sa však viac sústredila na svoju šperkársku prácu, ako na modernizáciu technológií, ktoré sa ukrývajú pod kapotou. Navyše, s početným množstvom zastaraných zariadení v obehu zákazníci zistili, že hoci zaplatili za klenoty, veľmi rýchlo sa ich mobily stali menej užitočnými, ako najlacnejšie kúsky na trhu. Úspešné technologické firmy akými je Apple či Samsung vyladeným hardvérom výrazne Vertu predstihli a náročným zákazníkom príležitostne ponúkajú zariadenia, ktorých vonkajší obal je vyrobený z drahých materiálov. Firma Vertu začala pôsobiť na trhu v roku 1998 a ešte pred pár rokmi sa hovorilo že svojimi produktami zásobila 350 tisíc zákazníkov, ktorí majú k dispozícii nepretržitú technickú podporu. Firma však dvakrát zmenila majiteľov, jej budúcnosť zostáva už iba v značke a licenciách, ktoré sa môžu stať základom pre nové produkty.


Diaľničiari by na ďalšie úseky do roku 2020 potrebovali takmer miliardu eur

V súčasnosti má z tejto sumy v rozpočtoch krytých len takmer 146 miliónov eur.

BRATISLAVA. Národná diaľničná spoločnosť (NDS) by vedela do konca volebného obdobia vyhlásiť súťaže na výstavbu deviatich úsekov diaľnic a rýchlostných ciest. Do roku 2020 by však na ne potrebovala približne 1,08 miliardy eur a v súčasnosti má z tejto sumy v plánovaných rozpočtoch krytých len takmer 146 miliónov eur. Zvyšných približne 935 miliónov eur tak momentálne nie je finančne pokrytých. Vyplýva to z údajov diaľničnej spoločnosti. "Upozorňujeme, že ide o finančné potreby, ktoré sa týkajú výhradne týchto deviatich úsekov a tvoria len časť celkových investičných potrieb NDS," doplnila hovorkyňa NDS Michaela Michalová. Finančné krytie je podľa jej slov prepočítané voči aktuálnemu štátnemu rozpočtu na rok 2017 a návrhu štátneho rozpočtu na roky 2018 až 2020. Michalová zároveň vyčíslila, že na dokončenie týchto deviatich stavieb v ďalších rokoch, teda po roku 2020, bude potrebné hľadať financie v nasledujúcich štátnych rozpočtoch. "Spolu by išlo o náklady vo výške približne 625,7 milióna eur," uviedla. Diaľničná spoločnosť takto vyčíslila celkové investičné náklady na tieto úseky ciest. To znamená, že okrem nákladov na výstavbu sú v týchto financiách zarátané aj peniaze potrebné na výkup pozemkov či projektové práce. Napríklad ešte na rok 2017 je v prípade týchto deviatich úsekov finančne nekrytých takmer 39 miliónov eur, v budúcom roku je to 176 miliónov, v roku 2019 ide o 295 miliónov eur a v roku 2020 to bude vyše 424 miliónov eur. Vzhľadom na stupeň prípravy by tak NDS mohla ešte do konca tohto roka vyhlásiť súťaže na výstavbu dvoch ciest. A to úseku na rýchlostnej ceste R2 Mýtna - Lovinobaňa a na prvú etapu severného obchvatu Prešova na rýchlostnej ceste R4. V 1. polroku 2018 by sa mohla súťažiť prvá etapa skapacitnenia diaľnice D1 od Bratislavy po Senec, a tiež druhá etapa obchvatu Prešova na R4. Následne, v 2. polroku 2018, by sa mohlo pokračovať v súťažiach na úseky na rýchlostnej ceste R2 Košice, Šaca - Košické Olšany, Rožňava - Jablonov nad Turňou, Zacharovce - Bátka a Bátka - Figa. V 1. polroku 2019 by to bol ešte úsek R2 Kriváň - Mýtna.


Beblavý navrhuje systémovú úpravu platov poslancov

BRATISLAVA. Nezávislý poslanec Národnej rady Miroslav Beblavý predkladá na rokovanie Národnej rady Slovenskej republiky návrh novely zákona o platových pomeroch niektorých ústavných činiteľov Slovenskej republiky. „Cieľom návrhu zákona je systémové riešenie úpravy platových pomerov niektorých ústavných činiteľov tak, aby nebola nutná každoročná novelizácia zákona so všetkými jej sprievodnými javmi. Takouto každoročnou novelizáciou boli zákony od roku 2011,“ zdôvodňuje Beblavý. Poslanec si myslí, že plénum parlamentu by sa malo zaoberať skutočnými problémami občanov a nie každoročne otvárať otázku platu ústavných činiteľov. „Za účelom systémového riešenia sa navrhuje zníženie paušálnych náhrad poslancov Národnej rady SR z doterajšej výšky 1,8 násobku priemernej nominálnej mesačnej mzdy zamestnanca v hospodárstve SR za predchádzajúci kalendárny rok, ak má poslanec trvalý pobyt v Bratislavskom kraji, na 1,5 násobok. Rovnako sa navrhuje zníženie pri poslancoch s trvalým pobytom mimo Bratislavského kraja, a to z 2,1-násobku priemernej nominálnej mesačnej mzdy zamestnanca v hospodárstve za predchádzajúci kalendárny rok, na 1,8-násobok,“ vysvetľuje Beblavý v dôvodovej správe. Zároveň navrhuje odstrániť benefit niektorých ústavných činiteľov, na základe ktorého paušálne náhrady, ktoré poberajú, nepodliehajú zdaneniu. Schválením návrhu by tieto náhrady podliehali rovnakému režimu zdanenia ako platy, funkčné príplatky a odmeny ústavných činiteľov. V tejto súvislosti je potrebné podotknúť, že osobitná daň vybraných ústavných činiteľov podľa zákona o dani z príjmov ostáva nedotknutá.


Na promenáde v Sydney vystavia sochy slovenských a českých umelcov

Výstava sa koná pri príležitosti 30. výročia Nežnej revolúcie.

SYDNEY. Na pobrežnej promenáde v austrálskom Sydney vystavia sochy popredných českých a slovenských umelcov. TASR o tom v pondelok informovali organizátori výstavy, ktorá sa koná pri príležitosti 30. výročia československej Nežnej revolúcie. Diela 12 českých a slovenských sochárov budú predstavené verejnosti v rámci už prebiehajúcej veľkej výstavy viac ako sto skulptúr z celého sveta s názvom Sculpture by the Sea, Bondi 2019. Výstava je inštalovaná na dvojkilometrovom úseku sydneyskej promenády Bondi-Taramana na pobreží oceánu a prebieha od 24. októbra a 10. novembra. "Sme poctení tým, že môžeme spolupracovať s českými a slovenskými umelcami, aby sme oslávili koniec strašného obdobia dejín ich krajín (obdobia komunizmu)... Pred 30 rokmi by sa takéto niečo (takáto výstava) uskutočniť nemohlo," uviedli organizátori. Prehliadka diel českých a slovenských sochárov by mala byť vrcholom celej tohtoročnej výstavy Sculpture by the Sea (Sochy pri mori). Svoje diela by na nej mali predstaviť slovenskí umelci Viktor Frešo, Ľubomír Mikle a Monika a Bohuš Kubinskí. Spomedzi českých tvorcov budú zastúpení David Černý, Václav Fiala, Jakub Geltner, Monika Horčicová, Krištof Kintera, Jana Kroftová, Lukáš Rittstein a Barbora Šlapetová. Výstavu na pobrežnej promenáde v Sydney podporili vlády Česka a Slovenska a tiež nadácia Howarth Foundation.


Kaliňák má Ficovu dôveru, za klientske centrum by mu dal kyticu

Kaliňákov rezort mal zákon porušiť tým, že bez súťaže uzavrel zmluvu na prenájom starej Ikey.

BRATISLAVA. Minister vnútra Robert Kaliňák má dôveru predsedu vlády Roberta Fica (obaja Smer) aj po tom, ako Úrad pre verejné obstarávanie rozhodol, že jeho ministerstvo porušilo zákon pri obstarávaní klientskeho centra v Bratislave. Myslím, že som povedal veľakrát, že Slovensko nemalo nikdy takého dobrého ministra vnútra, ako má teraz. Fico to vo štvrtok uviedol počas tlačovej konferencie k verejnému vypočutiu kandidátov na post nového predsedu Úradu pre verejné obstarávanie. Premiér uviedol, že rešpektuje rozhodnutie úradu. "A budem na tom trvať, že pokiaľ ide o tieto inštitúcie, dávajme im autoritu. Na druhej strane rešpektujem, že voči týmto inštitúciám je možné podať aj konkrétny opravný prostriedok a toto minister v danom prípade urobil," vysvetlil. Fico súhlasí s rozhodnutím Kaliňáka brániť sa voči rozhodnutiu ÚVO na súde. "Ale veď teraz nedávajte do popredia formálnu stránku veci, ale argumenty, ktoré vám minister dáva. Ja si myslím, že argumenty ministra vnútra sú absolútne racionálne. Tak teda dajme ministrovi vnútra kyticu kvetov za to, že dnes Ikea, ktorú má štát, má hodnotu možno o sedem alebo osem miliónov eur viac," uviedol premiér. Kaliňákov rezort mal zákon o verejnom obstarávaní porušiť tým, že bez súťaže uzavrel zmluvu na prenájom bývalej budovy starej Ikey na Tomášikovej ulici od spoločnosti Vienna Invest a potom si od nej objednal jej rekonštrukciu. Podľa Kaliňáka však ÚVO nevzal do úvahy neporušiteľnosť vlastníckeho práva, ktoré v tom čase na budovu štát nemal. Nebolo preto možné, aby budovu rekonštruoval niekto iný, ozrejmil minister. Premiér podľa jeho slov preto nemá "absolútne žiadny dôvod" uvažovať o nejakých krokoch voči Kaliňákovi. "Ja si myslím že tento svoj názor na súdnom pojednávaní aj obháji," domnieva sa. "Myslím, že som povedal veľakrát, že Slovensko nemalo nikdy takého dobrého ministra vnútra, ako má teraz," povedal Fico, podľa ktorého je jeden svet mediálny a v tom druhom v stredu 17. mája privítali na sneme Združenia miest a obcí Slovenska Kaliňáka pozitívne. "Lebo tí ľudia vedia, čo minister vnútra pre nich urobil," doplnil Fico. Kritizoval, že médiá narábajú s rozhodnutiami ÚVO účelovo, keď toto akcentujú, ale neprezentovali rozhodnutie úradu o tom, že ministerstvo zahraničných vecí Miroslava Lajčáka (nominant Smeru) neurobilo chybu pri obstarávaní slovenského predsedníctva v Rade EÚ.


Finančníci z J&T prevzali čínsku CEFC, firma nezaplatila dlhy

CEFC kroky finančnej skupiny odmieta a je pripravená zaplatiť všetky dlhy.

Správu sme aktualizovali v celom rozsahu. PRAHA. Spolupráca medzi finančnou skupinou J&T a čínskou CEFC sa po niekoľkých mesiacoch sporov skončila veľmi neobvyklým a silným krokom. Nebanková časť J&T, konkrétne J&T Private Investments (JTPI), vo štvrtok (17.5.) prevzala kontrolu nad spoločnosťou CEFC Europe. Ako prvý krok odvolala existujúce predstavenstvo spoločnosti CEFC Europe a dosadila krízový manažment. Uviedol to portál idnes.cz. Čínska CEFC China Energy totiž v dohodnutom termíne neuhradila pohľadávky vo výške 450 miliónov eur voči J&T Private Investments. Pohľadávku má zaplatiť čínsky štátny konglomerát CITIC Group, ktorý má v CEFC Europe podiel 49 percent. JTPI už skôr uviedla, že bude rokovať s firmou CITIC, ktorú považuje za dôveryhodného a transparentného partnera. Akcionári sú pripravení podniknúť všetky právne kroky proti skupine J&T. V predstavenstve skončil jeho doterajší podpredseda Jaroslav Tvrdík, ktorý nedávno uviedol, že dlhy CEFC zaplatí v priebehu dní čínsky štátny konglomerát CITIC Group, ale aj ďalší členovia predstavenstva vrátane Marcely Hrdej, Tomáša Bůzka a troch čínskych predstaviteľov. Novými členmi predstavenstva sa stali Peter Kubík a Dušan Palcr. Nový krízový manažment má vraj predovšetkým zabezpečiť stabilitu všetkých častí skupiny CEFC Europe, a vytvoriť tak podmienky a časový priestor pre vyriešenie vzniknutej situácie. Čínska CEFC kroky finančnej skupiny J&T odmieta, je pripravená uhradiť do piatkového popoludnia všetky záväzky voči skupine J&T. Na svojom twitteri o tom vo štvrtok večer informoval Tvrdík. CEFC China zároveň v piatok oznámila, že je pripravená podniknúť právne kroky proti J&T. "Akcionári sú pripravení podniknúť všetky právne kroky proti skupine J&T, vrátane osôb, ktoré skupina J&T označuje za nových členov predstavenstva CEFC Europe," stojí v tlačovej správe. V CEFC Europe sa uskutoční finančný a právny audit, uviedla J&T. "Veritelia sú pripravení rokovať so spoločnosťou CITIC, ktorú považujú za dôveryhodného a transparentného partnera," podotkol Málek. Hovorca skupiny J&T Finance Group (JFTG) Monika Veselá ČTK oznámila, že všetky pohľadávky tejto skupiny voči CEFC sú zabezpečené bonitnými aktívami a J&T Finance Group v tejto chvíli nemá dôvod prijímať akékoľvek opatrenia. "Aktuálna situácia nemá žiadny vplyv na fungovanie a finančné výsledky skupiny JTFG. Naopak veríme, že nasadenie krízového manažmentu mimo iného napomôže aj na odtienenie od problémov materskej spoločnosti," uviedla. J&T Private Investments, ktorá teraz prevzala riadenie CEFC, je, zjednodušene povedané, nebanková časť, ktorá sa od J&T oddelila v roku 2013. "Napriek verejným vyhláseniam čelných predstaviteľov CEFC nedošlo k uhradeniu pohľadávok v deklarovanom termíne. Veritelia pod vedením JTPI v uplynulých týždňoch rokovali o možnom riešení so zástupcami spoločnosti CITIC," píše sa v tlačovej správe. Spomínaný čínsky štátny kolos CITIC Group má v európskej časti CEFC získať 49-percentný podiel. Číňania tým chcú vyriešiť veľké finančné problémy, do ktorých ich v uplynulých mesiacoch stiahla materská skupina CEFC. O nich sa začalo písať po tom, ako vyšlo najavo, že jej šéfa Jie Ťien-minga, poradcu českého prezidenta Miloša Zemana, vyšetrujú čínske úrady pre podozrenie z ekonomickej kriminality. Tvrdík opakoval, že o osude šéfa Jie Ťien-Minga nemá žiadne informácie. Podľa Tvrdíka čínsky konglomerát CITIC už na účet v Prahe odoslal 475 miliónov eur. O pripravenosti uhradiť všetky záväzky CEFC China do 14. h v piatok bola podľa neho spoločnosť J&T informovaná už pred rozhodnutím o prevzatí výkonu akcionárskych práv. "Od 7. mája sú v Česku predstavitelia spoločnosti CITIC Group a rokujú so skupinou J&T o spôsobe vyrovnania všetkých záväzkov. Už 8. mája CITIC Group vystavila list pre skupinu J&T, podpísaný osobne predsedom predstavenstva CITIC Group, ktorým CITIC Group potvrdila pripravenosť uhradiť všetky záväzky CEFC voči skupine J&T. Skupina J&T stanovila CITIC Group termín pre zaplatenie 18. mája 2018," vysvetlila vo svojej tlačovej správe CEFC China. "Legitímne predstavenstvo CEFC Europe robí všetky kroky potrebné na zabezpečenie riadneho chodu spoločnosti a svojich aktív, vrátane krokov vedúcich k okamžitému splateniu všetkých záväzkov," stojí vo vyhlásení. O problémoch CEFC sa začalo písať po tom, čo vyšlo najavo, že jej šéfa Jie Ťien-ming, ktorý je poradcom prezidenta Miloša Zemana, vyšetrujú čínske úrady pre podozrenie z ekonomickej kriminality. Za dlhy ručí CEFC okrem iného budovou bývalej Živnobanky v centre Prahy, administratívnym komplexom Florentinum alebo futbalovú Slaviou. Čínska štátna CITIC Group nedávno získala v CEFC Europe podiel 49 percent. CEFC si pred časom vybrala Česko ako sídlo svojich európskych aktivít, v Česku zároveň kúpila podiely v niekoľkých firmách. Má ich napríklad v aerolíniách Travel Service alebo cestovnej agentúre Invia.cz, kapitálovo vstúpila do J&T Finance Group, ovláda Pivovary Lobkowicz Group, strojársky a metalurgický podnik ŽĎAS Žďár nad Sázavou, je majoritným vlastníkom futbalovej Slavie aj štadióne v Edene. V Česku CEFC Europe spravuje aktíva cez 1,5 miliardy eur. Kapitálovo tiež v minulosti vstúpila do J&T Finance Group, v ktorej držala desaťpercentný podiel. V marci 2016 sa obe strany dohodli, že získa polovicu. Za polovičný podiel v JTFG mala zaplatiť 980 miliónov eur. V máji 2017 zmenu podielov schválil Úrad pre ochranu hospodárskej súťaže. Na začiatku tohto roka navýšenie čínskeho podielu zamietla Česká národná banka, CEFC sa odvolala, v marci ale oznámila, že žiadosť o navýšenie podielu sťahuje.


Vetroň pre poruchu narušil hranice Maďarska, zalarmovali stíhačky

Lietadlo nenadviazalo spojenie s maďarským civilným riadením.

BUDAPEŠŤ. Centrum integrovaného systému obrany vzdušného priestoru NATO vyhlásilo v stredu popoludní poplach pre ľahké lietadlo, ktoré pre technickú poruchu preletelo štátne hranice a pristálo na letisku pri západomaďarskej obci Pusztacsalád. Spravodajský server 24.hu s odvolaním sa na vyhlásenie rezortu obrany uviedol, že lietadlo nenadviazalo spojenie s maďarským civilným riadením letovej prevádzky a nemalo ani platný letový plán. Akrobatický rakúsky motorizovaný vetroň Super Dimona vstúpil do maďarského vzdušného priestoru v oblasti mestečka Fertőszentmiklós v Rábsko-mošonsko-šopronskej župe. Lietadlá maďarských vzdušných síl Saab JAS 39 Gripen objavili narušiteľa vzdušného priestoru, identifikovali ho a vrátili sa späť na leteckú základňu v Kecskeméte.


NATO posilňuje prítomnosť v Čiernom mori, do oblasti vyslalo francúzsku fregatu

Vojnové lode majú v Čiernom mori zintenzívniť výcvik a venovať sa zhromažďovaniu informácií o situácii v regióne.

MOSKVA. Francúzska fregata La Fayette vplávala vo štvrtok do Čierneho mora a momentálne smeruje do jeho západnej časti. Informovala o tom v piatok ruská agentúra RIA Novosti s odvolaním sa na nemenované vojenské a diplomatické zdroje. RIA Novosti vo svojej správe ďalej citovala nedávne vyhlásenie generálneho tajomníka NATO Jensa Stoltenberga, že aliancia sa rozhodla posilniť svoju vojenskú prítomnosť v Čiernom mori. Podľa neho vojnové lode tam zintenzívnia svoj výcvik a budú sa venovať zhromažďovaniu informácií o situácii v regióne. Majú prebrať aj funkciu koordinátora pri súčinnosti s vojnovými loďami spojencov, operujúcimi v regióne. Zdroj agentúry RIA Novosti v súvislosti s plavbou francúzskej fregaty uviedol, že plavidlá ruskej Čiernomorskej flotily jej pohyb monitorujú.


Španieli už poznajú totožnosť siedmich obetí útokov

Hospitalizovaní boli štátni príslušníci 22 krajín vrátane Francúzov či Nemcov.

BARCELONA. Vláda španielskeho regiónu Katalánsko oznámila, že pozná totožnosť siedmich zo 14 osôb, ktoré zahynuli pri útokoch vozidlami v tamojších mestách Barcelona a Cambrils. Podľa vyhlásenia, ktoré priniesla v noci na dnes agentúra AP, sú medzi 13 obeťami štvrtkového útoku v Barcelone štyria Španieli vrátane jedného s dvojakým španielsko-argentínskym občianstvom, ako aj po jednej osobe z Talianska a Portugalska. Žena, ktorá zomrela v dôsledku útoku v meste Cambrils z noci na piatok, bola identifikovaná ako Španielka. Z vyhlásení predstaviteľov iných vlád a príbuzných podľa AP vyplýva, že pri útoku v Barcelone zahynul aj ďalší taliansky občan, Američan a žena z Belgicka. Španielske médiá tiež informovali o troch usmrtených Nemcoch. Podľa vyhlásenia kanadského premiéra Justina Trudeaua je trinástou obeťou útoku v Barcelone občan Kanady, pričom ďalší štyria Kanaďania utrpeli zranenia. Generálne riaditeľstvo civilnej ochrany a urgentnej medicíny v Barcelone piatok večer oznámilo, že útoky v Katalánsku si popri obetiach na životoch vyžiadali celkove 126 zranených. Usmrtení alebo zranení boli ľudia pochádzajúci z 34 rôznych krajín. Podľa najnovšieho vyhlásenia regionálnej vlády zostávalo v piatok neskoro večer v nemocniciach 59 zranených osôb, z ktorých 15 bolo v kritickom a 25 vo vážnom stave. Hospitalizovaní boli štátni príslušníci 22 krajín vrátane 13 Francúzov, 12 Španielov a piatich Nemcov.


Štát si nedostatočne plní povinnosti pri ochrane pred povodňami

Slovensko musí podľa úradu reagovať na klimatické zmeny.

BRATISLAVA. Na území Slovenska je identifikovaných 588 oblastí s výskytom významného povodňového rizika. Najvyšší kontrolný úrad (NKÚ) sa v rámci svojej kontrolnej činnosti venoval téme ochrany územia, majetku a obyvateľov pred povodňami. Z kontrol vyplýva, že Slovensko musí reagovať na výrazné klimatické zmeny i na výstavbu nových vodných stavieb. TASR o tom informoval hovorca NKÚ Marek Papajčík. Vzhľadom na prírodné podmienky na Slovensku sú vodné nádrže považované za najefektívnejšie riešenie nielen voči znižovaniu dôsledkov povodní, ale aj pre zachovanie prírodných hodnôt a biologickej rozmanitosti krajiny, prírody pre súčasné a budúce generácie. "V SR sa vodnými stavbami reguluje približne iba osem percent priemerného ročného odtoku vody, čo už v súčasnosti nemožno považovať za dostatočné množstvo a v blízkej budúcnosti bude nevyhnutné zvýšiť možnosti akumulácie vody v nádržiach," uviedol Papajčík. Národná autorita pre oblasť externej kontroly aj preto odporúča vláde, aby sa aktívne venovala strategickej otázke súvisiacej s možnosťami zadržania vody v prírode. Kontrolóri sa pozreli na to, ako je na Slovensku zabezpečovaný manažment ochrany pred povodňami, ktorý spadá do pôsobnosti rezortu životného prostredia, a z hľadiska priameho výkonu štátnemu podniku Slovenský vodohospodársky podnik (SVP). Na základe výsledkov kontroly NKÚ konštatuje, že štát si nedostatočne plní úlohy v tejto oblasti, pretože SVP nedostáva zo štátneho rozpočtu dostatok financií na údržbu a opravu vodných stavieb. Podľa NKÚ v rokoch 2010, 2011 a 2014 nedostal tento podnik žiadne prostriedky na opravu a údržbu a aj v ostatných rokoch získal z verejných zdrojov výrazne menej ako požadoval. Deficit tvorí celkovo až 178 miliónov eur. SVP má pritom v správe 294 vodných nádrží, 242 hatí a 4186 km pozdĺžnych hrádzí, pričom väčšina z nich plní aj kľúčovú funkciu protipovodňovej ochrany. "V dôsledku nedostatočného financovania, ale aj poklesu zamestnancov, nemohol SVP zabezpečiť v ostatných rokoch riadny chod a údržbu všetkých týchto vodných stavieb, a až 28 z nich je v havarijnom stave, práve v dôsledku nedostatočnej údržby, opravy," uviedol Papajčík. Kontrola NKÚ tiež zistila, že najvýznamnejším zdrojom financovania opatrení v oblasti ochrany pred povodňami boli prostriedky z európskych fondov. Do roku 2013 sa na výstavbu 127 zariadení protipovodňovej ochrany vyčerpalo 150 miliónov eur. V programovom období 2014 - 2020 je v rámci Operačného programu Kvalita životného prostredia vyčlenených takmer pol miliardy eur, avšak prvé príspevky boli schválené až v minulom roku, čo spôsobilo významný sklz aj pre projekty, ktoré už boli pripravené v minulosti. Podobne ako v iných obdobných prípadoch i tu kontrolóri upozorňujú kompetentné inštitúcie na riziko nahrádzania národných zdrojov európskymi pri dôležitých investičných aktivitách verejnej správy. Strategické investičné projekty súvisiace s udržateľným rozvojom spoločnosti by mali byť podľa NKÚ primárne podporované zo strany štátu, mali by byť financované zo štátneho rozpočtu a európske zdroje by mali mať podpornú funkciu.


Zahraničné firmy hodnotia hospodársku situáciu na Slovensku pozitívne

Slovensko je považované za atraktívnu investičnú lokalitu v strednej a východnej Európe.

BRATISLAVA. Súčasnú hospodársku situáciu v SR hodnotí 63 percent opýtaných zahraničných firiem pozitívne, čo je o 18 percent viac ako pred rokom. Iba 3 percentá ju hodnotia ako zlú. Vyplýva to z prieskumu, ktorý v pondelok na tlačovej konferencii prezentovala Slovensko-nemecká obchodná a priemyselná komora (SNOPK). S ďalším zlepšovaním hospodárskej situácie počas roka počíta 41 percent podnikov. Polovica účastníkov prieskumu očakáva nezmenenú celkovú hospodársku situáciu. Očakávania vývoja vo vlastnej firme vychádzajú ešte optimistickejšie, 44 percent firiem počíta s lepšími obchodmi, iba 8 percent podnikov sa pripravuje na horší hospodársky rok Približne 47 percent firiem by následne chcelo zvýšiť počet svojich pracovníkov a 41 percent chce zvýšiť aj investície. Slovensko sa podľa názoru investorov vyznačuje najmä členstvom v EÚ, produktívnou pracovnou silou, ochotnou podávať výkony za relatívne mierne náklady, ako aj dostupnosťou a kvalitou lokálnych dodávateľov. Slovenskú republiku vo všeobecnosti hodnotia účastníci prieskumu ako druhú najatraktívnejšiu investičnú lokalitu v strednej a východnej Európe. Ako aj v minulých rokoch skončila na prvom mieste Česká republika, Estónsko a Slovinsko obsadili tretie a štvrté miesto. Podiel spoločností, ktoré by zopakovali investíciu na Slovensku aj v súčasných podmienkach, zostáva stabilne 80 percent. V prípade negatívne vnímaných faktorov lokality nezaznamenali investori žiadne zlepšenie. Disponibilita pracovnej sily je naďalej vnímaná kriticky. Mnohým spoločnostiam spôsobuje čoraz väčšie obavy aj vývoj nákladov na prácu. Okrem nedostatku pracovných síl spôsobuje tlak na úroveň miezd aj výrazné zvyšovanie minimálnej mzdy a zákonný príplatok za prácu v noci a cez víkend. S tým ako pokračuje na Slovensku boj proti korupcii, vyjadrili v prieskume opýtaní investori veľkú nespokojnosť. Uviedli najhoršie hodnotenie od zavedenia prieskumu v roku 2004. Prieskum okrem SNOPK organizovali Holandská obchodná komora v SR, Švédska obchodná komora v SR, Slovensko-rakúska obchodná komora a Advantage Austria Bratislava vo februári a marci 2018. Na prieskume sa zúčastnilo 131 firiem pôsobiacich na Slovensku, z ktorých 82 percent má vlastníkov z iných európskych štátov. Opýtaní respondenti pochádzali z priemyslu (43,6 percenta), obchodu (19,9 percenta a služieb (36,6 percenta).


PODCAST ZOOMZoom: Do slnečnej sústavy priletelo čudné teleso od iných hviezd

Vesmír je ohromné miesto. Nie preto, že je obrovský – to tiež – ale jednoducho preto, že nás dokáž neustále ohromovať .A to predovšetkým tým, čo všetko o ňom ešte stále nevieme. Len pred dvomi rokmi sme totiž v našej slnečnej sústave narazili na prvého medzihviezdneho návštevníka. A teraz, teraz si astronómovia všimli druhé teleso, ktoré k nám na návštevu zrejme dorazilo z väčšej kozmickej diaľky. Tento týždeň sa v podcaste ZOOM dozvieme, či a ako sa hýbu telá po smrti, ako sme zmenili nielen výzor, ale aj mozgy psov a že do našej slnečnej sústavy zavítal ďalší medzihviezdny návštevník. Vedci opísali prvú planétu v obývateľnej zóne pri inej hviezde a toto teleso má zároveň vodu. Planéta K2-18b objavili už v roku 2015 a od nás sa nachádza vo vzdialenosti 110 svetelných rokov. Svoju hviezdu obehne za 33 pozemských dní. Nový klimatický model naznačuje, že naša planéta sa otepľuje rýchlejšie, než vedci predpokladali. Vedci varujú, že ak to bude pokračovať dnešným tempom, do konca storočia môže priemerná teplota vzrásť až o sedem stupňov v porovnaní s predindustriálnou érou. Ak máte radi paradajkovú omáčku a jete ju s mäsovými guľkami, môže to mať nechcený efekt. Nový výskum totiž naznačuje, že niektoré protirakovinové benefity paradajok môžu zmiznúť, ak ich jete aj spolu s jedlom bohatým na Odolnosť na antibiotiká sa objavila už aj u delfínov, čím kopíruje problémy, ktoré máme my, ľudia. Baktérie si totiž vytvárajú odolnosť na látky, ktorými proti nim bojujeme: a prenášajú si ju aj do ďalších prostredí, najmä do mora. Vedci teraz zistili, že rezistentné patogény sa objavili aj u populácií Delfínov skákavých.


Pompeo: USA si želajú mierové riešenie krízy po útokoch na saudské rafinérie

Irán pohrozil v prípade ofenzívy totálnou vojnou.

ABÚ ZABÍ. Spojené štáty si želajú mierové riešenie krízy vyvolanej útokmi na saudskoarabské ropné zariadenia, povedal vo štvrtok minister zahraničných vecí USA Mike Pompeo. Šéf americkej diplomacie to podľa agentúry AFP povedal po tom, ako Irán varoval pred vyhlásením "totálnej vojny". Nastala "obrovská zhoda" v tom, že sobotňajšie útoky spáchal Irán napriek tomu, že to popiera, vyhlásil Pompeo po rokovaní s partnermi zo Saudskej Arábie a Spojených arabských emirátov (SAE) v Abú Zabí. "Nepočul som nikoho v regióne, kto by o tom na sekundu zapochyboval," povedal Pompeo novinárom. "Chceli by sme mierové riešenie. Myslím, že sme do dali najavo." "Sme tu, aby sme vytvorili koalíciu, ktorá chce dosiahnuť mier" v oblasti Perzského zálivu, pokračoval americký diplomat. "Verím, že Irán to vidí podobne," uzavrel Pompeo. Iránsky minister zahraničných vecí Mohammad Džavád Zaríf v rozhovore, ktorý vo štvrtok odvysielala televízia CNN, pohrozil vyhlásením "totálnej vojny", a to v prípade akéhokoľvek útoku zo strany Spojených štátov alebo Saudskej Arábie na Irán. Irán však podľa Zarífa dúfa, že sa vojenskému konfliktu podarí vyhnúť. Dodal, že Teherán má vôľu sadnúť si za rokovací stôl so svojimi regionálnymi súpermi Saudskou Arábiou a Spojenými arabskými emirátmi (SAE). Zaríf v rozhovore pre CNN znova poprel akýkoľvek podiel Teheránu na víkendových útokoch na saudskoarabské ropné zariadenia, v dôsledku ktorých došlo k prudkému nárastu napätia v regióne a k zvýšeniu cien ropy. Jemenskí šiitskí povstalci sa prihlásili k útokom bezposádkovými lietadlami na dve významné ropné zariadenia v Saudskej Arábii, kde následne vznikli rozsiahle požiare. Jedno zo zasiahnutých zariadení je celosvetovo najväčším závodom na spracovanie ropy.


Trump podpíše obchodnú dohodu s Japonskom

USA a Japonsko ohlásili dohodu v septembri.

WASHINGTON. Americký prezident Donald Trump podpíše novú obchodnú dohodu s Japonskom v pondelok, oznámil Biely dom. USA a Japonsko ohlásili dohodu v septembri, jej súčasťou je zvýšenie prístupu na japonský trh pre poľnohospodárske produkty z USA. Dohoda s Japonskom prichádza v čase, keď sa Trump snaží dokončiť obchodné rokovania s kľúčovými partnermi, ako sú Európska únia, Čína či Mexiko a Kanada. Nová dohoda však nie je komplexná a stále existuje nebezpečenstvo, že USA uvalia clá na dovoz japonských áut. Trump tento rok dvakrát navštívil Japonsko. Nová dohoda by mala americkým poľnohospodárom vrátiť výhody, ktoré stratili, keď Trump prvý týždeň po nástupe do úradu odstúpil od takzvaného Transpacifického partnerstva (TPP). Túto dohodu s Japonskom a ďalšími 10 krajinami z oblasti Tichého oceánu vyrokovala administratíva predchádzajúceho prezidenta Baracka Obamu. Zvyšné krajiny po odchode USA nahradili starú TPP novou obchodnou dohodou, takzvanou Komplexnou a progresívnou dohodou pre transpacifické partnerstvo (CPTPP).


Hyundai predstavil mestské SUV Kona

Toto malé vozidlo má pomôcť automobilke dobehnúť konkurenciu v triede malých SUV.

SOUL, BRATISLAVA. Juhokórejská automobilka Hyundai Motor, ktorá svoje vozidlá pre Európu vyrába i v Nošoviciach v Českej republike, predstavila svoje prvé malé SUV Kona. Vozidlo je určené pre zákazníkov v USA, Európe a Južnej Kórei. „Nový model KONA nie je iba ďalší automobil v ponuke SUV značky Hyundai – je to dôležitý míľnik na našej ceste k dosiahnutiu cieľa stať sa do roku 2021 vedúcou ázijskou automobilovou značkou v Európe,” povedal Thomas A. Schmid, prevádzkový riaditeľ Hyundai Motor Europe. „So svojimi génmi pravého SUV, progresívnym dizajnom a prvkami vybavenia premium Kona reflektuje životný štýl moderných ľudí, zvyšuje príťažlivosť značky a oslovuje nových zákazníkov.“ Predná časť karosérie nového modelu zaujme hlavne kaskádovitou maskou chladiča, ktorá je novou rodinnou identitou značky Hyundai. Nápadným prvkom sú horizontálne rozdelené predné svetlá na denné svetlá z LED hore a hlavné reflektory pre tlmené/diaľkové svetlo z LED pod nimi. Farebne odlíšená strecha je na výber v dvoch farbách, čo spolu s desiatimi farbami laku karosérie poskytuje zákazníkovi široké možnosti farebnej individualizácie vozidla. Kompaktný a agilný charakter nového SUV značky Hyundai zvýrazňuje jeho úhľadný profil s krátkymi prevismi karosérie a modelovanými hranatými blatníkmi, ktoré evokujú pohyb smerom dopredu. Splývajúcu líniu strechy zvýrazňujú pozdĺžne lišty strešného nosiča, avizujúce spôsobilosť pre aktívny životný štýl napríklad montážou strešného nosiča. Na zadnej časti karosérie sa téma dizajnu opakuje vo forme plastových obkladov okolo cúvacích a smerových svetiel v spodnej časti. Nad nimi sú oddelené úzke koncové/brzdové svetlá z LED. So svojou veľkou šírkou (1.800 mm) a relatívne malou výškou (1.550 mm) v pomere ku kompaktnej dĺžke 4.165 mm a rázvoru 2.600 mm má nový model Kona ambíciu zaujať na ceste. V ponuke budú príplatkové 18-palcové kolesá z ľahkej zliatiny v dvojfarebnom vyhotovení (rozmer pneumatík 235/45 R18), ale i 17-palcové disky z ľahkej zliatiny (rozmer pneumatík 215/55 R17), ako aj 16-palcové disky z ľahkej zliatiny alebo oceľového plechu (rozmer pneumatík 205/60 R16). Interiér charakterizujú mäkké, kontúrované povrchy kontrastujúce s tmavo lakovanými dielmi, čo vytvára technický a robustný charakter. Zákazníci majú na výber kontrastné dekoračné prvky na prístrojovom paneli v niekoľkých farbách spolu s kontrastným prešívaním sedadiel na vytvorenie individualizovaného interiéru. Novým prvkom – po prvý raz použitým pri značke Hyundai – je head-up displej, ktorý premieta základné jazdné informácie priamo do zorného poľa vodiča. Premietaný obraz má uhlopriečku 20,3 cm (8 palcov) a vysokú svetelnosť. Príplatkový navigačný systém, vybavený dotykovým monitorom s uhlopriečkou 20,3 cm (8 palcov), umožňuje vodičovi pripojiť svoj smartfón cez protokol Apple CarPlay alebo Android Auto a ovládať funkcie smartfónu a aplikácie. Systém sa dodáva vrátane na 7 rokov predplatených služieb LIVE Services, ktoré poskytujú dopravné informácie aktualizované v reálnom čase, správy o počasí, informácie o stacionárnych radaroch a rýchlostných kamerách, ako aj online vyhľadávanie bodov záujmu. Za príplatok bude dodávaná induktívna nabíjacia priehradku (štandard Qi) v stredovej konzole, ktorá umožňuje pohodlné nabíjanie smartfónov vodiča a spolujazdcov počas jazdy. Batožinový priestor má základný objem 361 litrov. Jeho variabilitu zvyšuje štandardné sklopné zadné operadlo, delené v pomere 60:40 percent. Pri sklopení obidvoch častí a naložení až po strop je k dispozícii využiteľný objem 1.143 litrov. Model Kona bude k dispozícii s dvoma turbokompresorom prepĺňanými benzínovými motormi: trojvalec 1.0 T-GDI s výkonom 88 kW (120 k) a 6-stupňovou manuálnou prevodovkou a štvorvalec 1.6 T-GDI s výkonom 130 kW (177 k) a 7-stupňovou prevodovkou 7DCT s dvoma spojkami. Maximálny krútiaci moment 172 Nm trojvalec dosahuje už pri nízkych otáčkach 1500 za minútu. Motor 1.0 T-GDI sa montuje výlučne so 6-stupňovou manuálnou prevodovkou a pohonom predných kolies. Pri výkonnejšom motore sa bude dať objednať pohon všetkých kolies s adaptívnym rozdeľovaním krútiaceho momentu na nápravy (až do 50 % na zadné kolesá). Vďaka maximálnemu krútiacemu momentu 265 Nm dokáže zrýchliť z 0 na 100 km/h za 7,9 sekundy. V lete 2018 Hyundai zavedie do modelu Kona novú generáciu účinných štvorvalcových turbodieselov s objemom 1,6 litra a výkonom 85 kW (115 k) a 100 kW (136 k), ktoré budú k dispozícii so 6-stupňovou manuálnou prevodovkou alebo s prevodovkou 7DCT, ako aj s pohonom všetkých kolies. Motory dostupné pre model Kona:  1.0 T-GDI Typ KAPPA, trojvalec, 12-ventilov, DOHC D-CVVT Objem (cm3) 998 Vŕtanie x zdvih (mm) 71,0 x 84,0 mm Kompresný pomer 10,0:1 Maximálny výkon 88 kW (120 k) @ 6.000 min-1 Max. krútiaci moment 172 Nm @ 1.500~4.000 min-1 Maximálna rýchlosť (km/h) 181 Zrýchlenie 0-100 km/h (s) 12,0 Kombinované emisie CO2 (g/km)* 119 (plánovaná hodnota) Kombinovaná spotreba (l/100km)* 5,3 (plánovaná hodnota)   1.6 T-GDI Typ Gamma, štvorvalec, 16-ventilov, DOHC D-CVVT Objem (cm3) 1.591 Vŕtanie x zdvih (mm) 77,0 x 85,4 mm Kompresný pomer 10,0:1 Maximálny výkon 130 kW (177 k) @ 5.500 min-1 Max. krútiaci moment 265 Nm @ 1.500~4.500 min-1 Maximálna rýchlosť (km/h) 205 Zrýchlenie 0-100 km/h (s) 7,9 Kombinované emisie CO2 (g/km)* 169 (plánovaná hodnota) Kombinovaná spotreba (l/100km)* 7,3 (plánovaná hodnota)


Bondra so Šatanom pomôžu rozvoju hokeja v Spojených arabských emirátoch

BRATISLAVA. Osobnosti slovenského hokeja mieria do "nehokejových" Spojených arabských emirátov. Peter Bondra, Miroslav Šatan, Richard Lintner či zakladateľ hokejovej školy Rastislav Pavlikovský sa 13. a 14. novembra zúčastnia na kempe pre mladých adeptov tohto športu v Abú Zabí. "Som rád, že môžem pomôcť rozvoju hokeja v SAE a odovzdať moje skúsenosti mladým hokejistom v tomto regióne. Možnosti usporiadať tieto kempy po celom svete podporujú hokej aj značku Capitals," povedal podľa nhl.com bývalý kanonier Washingtonu Bondra, ktorý odohral v severoamerickej NHL šestnásť sezón a nastrieľal v nej 503 gólov. Pavlikovsky Hockey School je medzinárodná hokejová škola rozvíjajúca schopnosti mladých adeptov najrýchlejšej kolektívnej hry na ľade i mimo neho pod odborným dohľadom hráčov z NHL aj majstrov sveta.


Chorvátsko má za sebou rekordnú turistickú sezónu, vyniesla 11 miliárd eur

V roku 2017 počet prenocovaní stúpol o 12 percent na 102 miliónov.

ZÁHREB. Chorvátsko zažilo vlani rekordnú turistickú sezónu. V roku 2017 navštívilo krajinu pri Jadranskom mori 18,5 milióna turistov, teda o 13 percent viac ako pred rokom. Počet prenocovaní stúpol o 12 percent na 102 miliónov. Chorvátsky minister pre cestovný ruch Gari Capelli označil tieto výsledky za "historické", napísala agentúra APA. Capelli dodal, že príjmy z cestovného ruchu by sa za minulý rok mali pohybovať okolo 11 miliárd eur. To by znamenalo medziročný nárast o osem až desať percent. Podľa údajov chorvátskej centrálnej banky HNB za prvých deväť mesiacov minulého roka príjmy z turistiky stúpli o desať percent na 8,7 miliardy eur. Zo zahraničia prišlo vlani 16,5 milióna turistov, o 19 percent viac ako v roku 2016. Počet ich prenocovaní stúpol o 12 percent na 90 miliónov. Počet prenocovaní miestnych turistov sa zvýšil o 14 percent na 12 miliónov. Najviac turistov pricestovalo z Nemecka (20,7 milióna prenocovaní). Nasledovali Slovinci (10,1 milióna), Rakúšania (7,6 milióna), Poliaci (6,3 milióna) a Česi (5,4 milióna). Najväčšími destináciami podľa počtu prenocovaní boli Dubrovník a Rovinj. Takmer štvrtinou sa na celkovom počte prenocovaní podieľali ostrovy, z ktorých najpopulárnejšie sú Krk, Pag a Lošinj. Cestovný ruch sa na hrubom domácom produkte krajiny podieľa 18 percentami. Priamo alebo nepriamo zamestnáva 150-tisíc osôb.


V Británii zatkli piatich mužov za spálenie napodobeniny Grenfell Tower

LONDÝN. Londýnska polícia zatkla piatich mužov v súvislosti s videom, na ktorom je vidieť pálenie kartónovej napodobeniny vežiaku Grenfell Tower. Metropolitná polícia v utorok uviedla, že muži sa prihlásili na polícii v pondelok neskoro večer a zatkli ich pre podozrenie z priestupku voči verejnému poriadku po tom, ako údajne vytvorili napodobeninu vyhoreného londýnskeho mrakodrapu. Mužov vo veku od 19 do 55 rokov zobrali do väzby, informovala agentúra AP. Tí, ktorí prežili vlaňajší požiar v tomto londýnskom obytnom dome, vyjadrili nad videom znechutenie. Požiar si vyžiadal životy 72 ľudí. Na videu je vidieť podpálenie veľkého modelu označeného ako Grenfell Tower s papierovými postavami v oknách. Khadijah Mamudu, ktorého matka a mladší brat unikli požiaru zo 14. júna 2017, označil spálenie modelu vežiaka za "podlý čin". Spálenie napodobeniny Grenfell Toweru kritizovala aj britská premiérka Theresa Mayová.


Bombový útok v Pakistane si vyžiadal najmenej 24 mŕtvych

Auto s výbušninami sa dostalo k mešite napriek prísnym bezpečnostným opatreniam.

ISLAMABAD. Najmenej 24 ľudí zahynulo pri piatkovom bombovom útoku na severozápade Pakistanu. Viac ako 100 ďalších osôb utrpelo zranenia, informovali miestne úrady. Nálož explodovala na trhovisku pred mešitou v meste Paračinár v kmeňovej oblasti Kurrám, ktorá leží neďaleko hraníc s Afganistanom. Pakistanský premiér Naváz Šaríf útok odsúdil a zopakoval, že jeho vláda je odhodlaná zničiť terorizmus v krajine za každú cenu. Senátor Sadždžád Husajn Túrí, ktorý žije v Paračináre, pre agentúru DPA povedal, že bomba vybuchla pred ženským vchodom do šiitskej mešity. Podľa jeho slov je prekvapujúce, že auto plne naložené výbušninami sa dostalo k mešite napriek prísnym bezpečnostným opatreniam v meste. K podobnému útoku došlo v Paračináre aj v januári, pričom zahynulo zhruba 25 ľudí. K útoku sa prihlásila skupina Džamáatul Ahrár, ktorá sa odštiepila od pakistanského Talibanu. Hovorca skupiny po útoku vyhlásil, že šiiti sú horší než neveriaci.


Trump výrokmi opäť šokoval. Turkom a Kurdom odporučil, aby sa hrali s pieskom

Zatiaľ nikto neprišiel s adekvátnym vysvetlením, čo chcel Trump poznámkou povedať.

WASHINGTON. Americký prezident Donald Trump sa aj v stredu po rokovaní s talianskym prezidentom Sergiom Mattarellom snažil hľadať dôvody, prečo museli Spojené štáty opustiť sýrskych Kurdov práve v momente, keď sa na nich rozhodol zaútočiť režim tureckého prezidenta Recepa Tayyipa Erdogana. Trumpove stredajšie výroky však šokovali mnohé americké aj svetové médiá svojou necitlivosťou. Britský denník The Guardian okrem toho pripomína, že stredajšie Trumpove výroky sú v ostrom protiklade k oficiálnym vyjadreniam amerického ministerstva zahraničných vecí aj obrany."To nie je medzi Tureckom a Spojenými štátmi, ako by mnohí hlúpi ľudia chceli, aby ste verili," vyhlásil Trump pred novinármi o vojne v Sýrii. "Majú tam všade veľa piesku. Takže je tam veľa piesku, s ktorým sa môžu hrať," povedal americký prezident.Zatiaľ nikto neprišiel s adekvátnym vysvetlením, čo chcel Trump touto poznámkou povedať. Neskôr však ešte dodal, že "ak Sýria chce bojovať o územie, ktoré nepatrí Spojeným štátom, je to medzi nimi a Turkmi". Po prvý raz americký prezident pristúpil aj ku kritike samotných Kurdov, ktorých Spojené štáty až doteraz - po stiahnutí svojej armády zo Sýrie aspoň slovne - bránili. Trump tiež naznačil, že Kurdom musí stačiť ochrana zo strany centrálnej sýrskej vlády, s ktorou po stiahnutí sa Američanov narýchlo dosiahli dohodu o spolupráci, napriek tomu, že donedávna šlo o dve znepriatelené strany."Veď Sýria je voči Kurdom priateľská. Kurdi majú veľmi dobrú ochranu. Plus, vedia bojovať. A okrem toho, nie sú to žiadni anjeli," povedal Trump. Práve Kurdi pritom boli v posledných rokoch najvernejšími spojencami USA v boji proti Islamskému štátu a na porážke tohto teroristického hnutia mali najväčšiu zásluhu. Už stiahnutie USA zo Sýrie tvárou v tvár tureckému útoku označili Kurdi aj väčšina svetových médií za veľkú zradu zo strany Trumpa. Americký prezident sa v stredu pokúšal preniesť zodpovednosť za situáciu v Sýrii na Rusko, ktoré sa po avizovanom stiahnutí USA začalo v tejto krajine opäť viac vojensky angažovať. "Ak sa chce Rusko zaangažovať do Sýrie, to je naozaj na nich. Ale naša hranica to nie je. Nemusíme za to položiť naše životy," vyhlásil Trump.Informácie pochádzajú z agentúry AP a z webstránok vysielacej spoločnosti BBC a denníku The Guardian.


Súd s exšéfom Matice slovenskej v pondelok opäť nebude

Markuš porušil svoje povinnosti, keď v roku 2007 rozhodol o prevzatí dlhu Matičného fondu.

BRATISLAVA. Proces v prípade bývalého šéfa Matice slovenskej Jozefa Markuša, naplánovaný na Okresnom súde Bratislava III na pondelok (11.6.), sa opäť neuskutoční. "Na Okresný súd Bratislava III doručil obhajca obžalovaného písomné ospravedlnenie jeho neúčasti na hlavnom pojednávaní dňa 11.6.2018 zo zdravotných dôvodov a žiadosť o určenie nového termínu hlavného pojednávania. Nový termín hlavného pojednávania súd určí po dohode s procesnými stranami - prokurátorom a obhajcom," uviedol pre TASR hovorca Krajského súdu v Bratislave Pavol Adamčiak. Okresný súd Bratislava III v decembri 2016 rozhodol, že bývalý dlhoročný predseda Matice slovenskej (MS) Markuš porušil svoje povinnosti, keď v roku 2007 rozhodol o prevzatí dlhu Matičného fondu v celkovej výške 202 393,55 eura. Obžalovaného uznal vinným zo spáchania prečinu porušenia povinností pri správe cudzieho majetku. Expredsedovi MS vymeral prvostupňový súd jednoročný trest odňatia slobody s podmienečným odkladom na dva roky. Markuš svoju vinu odmieta. Proti prvostupňovému rozhodnutiu súdu podal odvolanie, ktorému Krajský súd v Bratislave vyhovel v septembri minulého roka. Dôvodom bolo porušenie ustanovení Trestného zákona. Prípad sa tak vrátil späť na okresný súd.


Nemecké firmy stále plánujú prijímať zamestnancov

Ochota firiem zamestnať nových ľudí zostáva veľmi vysoká.

MNÍCHOV. Ochota nemeckých zamestnávateľov zvyšovať počty zamestnancov zostáva veľmi vysoká. Ukazovateľ zamestnanosti, ktorý zostavuje mníchovský inštitút Ifo, tento mesiac síce mierne klesol na úroveň 104 bodov z májovej hodnoty 104,1 bodu, udržal sa však v blízkosti nedávnych rekordov. Inštitút o tom informoval v stredu v tlačovej správe.Hlavným motorom rastu počtu nových zamestnancov bol počas júna spracovateľský priemysel, najmä v segmente elektrických zariadení a strojov. V obchode, službách a stavebníctve síce očakávania klesli, aj v týchto sektoroch však zamestnávatelia počítajú s vytváraním nových pracovných miest.Ochota prijímať nových zamestnancov stúpla aj v službách, osobitne medzi dopravcami a logistickými firmami.


Začína sa Valentínska kvapka krvi, jej cieľom je prilákať prvodarcov

BRATISLAVA. Na území celej krajiny začala v pondelok tradičná kampaň Valentínska kvapka krvi. Informovala o tom Silvia Kostelná zo Slovenského Červeného kríža (SČK), ktorý kampaň v spolupráci s Národnou transfúznou službou SR organizuje. Jej cieľom je hlavne vyzvať mladých ľudí, aby darovali krv a získať z ich radov prvodarcov. Verejnosť sa do kampane môže zapojiť na celom Slovensku darovaním krvi na odberových miestach národnej transfúznej služby, na hematologicko-transfúznych oddeleniach nemocníc a na mobilných odberoch. Kampaň potrvá päť týždňov, teda do 16. marca. Do druhej najväčšej náborovej kampane SČK, ktorá je už tradične spojená s Dňom zaľúbených, sa za uplynulých päť rokov zapojilo 130.645 dobrovoľných darcov, z toho bolo 23.420 prvodarcov. "Tento rok máme 23. ročník kampane. Vždy je podstatou prilákať a povzbudiť ľudí, aby sa na chvíľku zastavili a venovali trocha svojho času pre dobrú vec. Darovanie krvi je jednoduché a pritom nenahraditeľné," povedala generálna sekretárka SČK Zuzana Rosiarová. Pri jednom odbere, ktorý trvá päť až 15 minút, sa odoberie 450 mililitrov krvi. Tú môže darovať každý zdravý človek vo veku 18 až 60 rokov, pri pravidelnom darovaní až do veku 65 rokov. Darcovia nesmú vážiť menej ako 50 kíl, nesmú sa liečiť na žiadne chronické ochorenie, žena nesmie mať menštruáciu či byť po pôrode. Obmedzením môže byť aj návšteva niektorých krajín v nedávnej minulosti či operácia. Deň pred darovaním by sa nemal piť alkohol a človek by sa nemal vystavovať ani zvýšenej fyzickej záťaži. Ženy môžu darovať krv každé štyri mesiace, muži raz za štvrťrok. Za najvzácnejších darcov sa považujú tí s negatívnym Rh faktorom krvi.


Útočník spod Eiffelovky je späť na psychiatrii

Mladíka previezli do tej istej nemocnice, z ktorej ho prepustili len krátko pred samotným incidentom.

PARÍŽ. Devätnásťročného Francúza, ktorý sa snažil v sobotu zaútočiť na príslušníkov bezpečnostných síl pri Eiffelovej veži v Paríži, prepustili v utorok z väzby a premiestnili do psychiatrickej nemocnice. Odborné vyšetrenia totiž podľa parížskej prokuratúry preukázali, že muža nie je možné trestne stíhať, uviedla agentúra AP. Mladíka tak previezli do tej istej nemocnice, z ktorej ho prepustili len krátko pred samotným incidentom. Parížska protiteroristická prokuratúra v utorok zároveň informovala o spustení ďalšieho vyšetrovania sobotňajšieho pokusu o útok, v rámci ktorého bude zrejme možné mladíkov psychický stav a spôsobilosť na trestné stíhanie opätovne posúdiť. Incident sa stal v sobotu okolo 23.30 h, keď muž oblečený v tričku parížskeho futbalového klubu Paríž St. Germain na kontrolnom stanovišti sotil do strážnika a potom s výkrikom "Alah je veľký!" vytiahol nôž. Narušiteľa sa však podarilo veľmi rýchlo premôcť a zadržať. Nikto neutrpel zranenia, no Eiffelovu vežu preventívne evakuovali. Podľa predstaviteľa blízkeho vyšetrovateľom, povedal muž počas vyšetrovania, že mal kontakty s militantom z Islamského štátu, ktorý ho povzbudil k útoku na bezpečnostné zložky.


Rast produkcie poľského priemyslu sa spomalil viac, ako ekonómovia očakávali.

VARŠAVA. Rast produkcie poľského priemyslu sa vo februári spomalil viac, ako ekonómovia očakávali. Ukázali to najnovšie údaje Centrálneho štatistického úradu GUS. Konkrétne, výkon priemyslu v susednej krajine sa vo februári zvýšil medziročne o 7,4 percenta po januárovom náraste o 8,6 percenta, zatiaľ čo analytici očakávali, že stúpne o 8,4 percenta. Štatistiky ďalej ukázali, že produkcia výrobného sektora vo februári vzrástla o 7,3 percenta, výroba elektriny a ostatných energií o 14,1 percenta a výkon stavebníctva vyskočil až o 31,4 percenta. Len banský a ťažobný sektor nahlásil pokles produkcie o 3 percentá. V medzimesačnom porovnaní sa priemyselná produkcia v Poľsku vo februári znížila o 2,2 percenta, čo je viac ako v januári, keď klesla o 1,3 percenta. Analytici predpovedali, že februárová priemyselná výroba klesne o 1,4 percenta.


Po zjazdárskej časti alpskej kombinácie na MS v Are je na čele Talian Dominik Paris

Zjazd muži

Slalom muži

Majstrovstvá sveta v zjazdovom lyžovaní - Aare (Švéd.) - pondelok:Zjazd do kombinácie - muži: ARE. Taliansky lyžiar Dominik Paris sa usadil na čele po prvej časti alpskej kombinácie na MS vo švédskom Are. V kombinačnom zjazde na skrátenej trati odsunul o tri stotiny na druhú priečku Američana Ryana Cochrana-Siegleho. Tretí bol Nór Aleksander Aamodt Kilde (+0,38). Obhajca zlata zo St. Moritzu 2017 Švajčiar Luca Aerni zaostal za Parisom o 1,23 s. Najväčší favorit na zisk titulu Francúz Alexis Pinturault stratil na lídra 1,52 s a zaradil sa až na priebežné 23. miesto. Líder celkového poradia Svetového pohára Rakúšan Marcel Hirscher sa rozhodol kombináciu vynechať. Pre silný vietor odštartovali preteky s hodinovým oneskorením, začiatok slalomárskej časti posunuli na 15.30 h. V 56-člennej konkurencii nechýbali Slováci Matej Prieložný a Martin Bendik. Skúsenejší Bendik zaostal za Parisom o 2,54 s a zaradil sa na 41. miesto. Prieložný s časovým mankom 2,98 s obsadil 47. pozíciu. Kombinačné preteky v zjazde boli po páde Čiľana Henrika von Appena s číslom 43 na dlhší čas prerušené, zostávajúcich 13 pretekárov vrátane dvoch Slovákov sa dostali na trať približne o polhodinu neskôr oproti pôvodnému plánu.


Výrobcovia v EÚ vrátia do výroby tony recyklovaných plastov

Prvý podpredseda Európskej komisie Frans Timmermans: Čistíme planétu.

BRUSEL. Viac ako 100 verejných a súkromných partnerov pokrývajúcich celý hodnotový reťazec pre plasty podpísalo v piatok v Bruseli deklaráciu Aliancie pre obeh plastového odpadu (CPA). Informovala o tom Európska komisia. Cieľom CPA je podporovať dobrovoľné akcie pre dobre fungujúci trh EÚ s recyklovanými plastami. Prvé stretnutie Aliancie pre obeh plastového odpadu na vysokej úrovni sa konalo v piatok v Bruseli. V prijatej deklarácii sa uvádza, že aliancia má za cieľ použiť do roku 2025 v tovaroch vyrobených na pôde EÚ desať miliónov ton recyklovaných plastov. K deklarácii sa môžu pripojiť všetky organizácie, spoločnosti a verejné orgány, ktoré sú ochotné prispieť k splneniu týchto záväzkov aliancie. Ide o cieľ, ku ktorému sa vlani zaviazala aj Európska komisia v rámci svojej stratégie pre plasty. Prvý podpredseda Európskej komisie Frans Timmermans, ktorý je zodpovedný za agendu trvalo udržateľného rozvoja a ktorý sa zúčastnil zasadnutia CPA, privítal záväzky priemyselného odvetvia prehodnotiť spôsob výroby a používania plastov. "Účinnou recykláciou plastov čistíme planétu a bojujeme proti klimatickým zmenám nahradením fosílnych palív plastovým odpadom vo výrobnom cykle," uviedol Timmermans. Podľa stanoviska eurokomisie má EÚ príležitosť, aby sa jej priemysel stal svetovým lídrom v oblasti recyklovaných plastov, čo treba využiť na ochranu životného prostredia, vytváranie nových pracovných miest a na zachovanie konkurencieschopnosti. Deklaráciu podpísali mnohé malé a stredné podniky, ale aj veľké korporácie, podnikateľské združenia, výskumné organizácie a predstavitelia miestnych samospráv a národných vlád. Vyhlásenie okrem cieľa použiť desať miliónov ton recyklovaného plastu vo výrobe požaduje aj prechod na nulový odpad umelohmotných výrobkov v prírode a skládky odpadov bez prítomnosti plastov. Aliancia si pre dosiahnutie týchto cieľov zvolila niekoľko konkrétnych opatrení: zlepšiť dizajn výrobkov z plastov tak, aby boli recyklovateľné: identifikovať nevyužitý potenciál väčšieho množstva zberu, triedenia a recyklácie plastového odpadu v celej EÚ, zaviesť program pre výskum a vývoj v oblasti recyklácie plastov a zriadiť transparentný a spoľahlivý monitorovací systém na sledovanie všetkých tokov plastového odpadu v EÚ. Deklarácia CPA je na webovej stránke Európskej komisie otvorená na podpis pre ďalšie spoločnosti, združenia zamestnávateľov, organizácie a orgány verejnej správy. Komisia pripomenula, že v EÚ je potenciál recyklácie plastového odpadu do veľkej miery nevyužitý, najmä v porovnaní s inými materiálmi, ako sú papier, sklo alebo kovy. Z viac ako 27 miliónov ton plastového odpadu zozbieraného každý rok v Európe ide do recyklačných závodov menej ako jedna tretina. V roku 2016 sa v EÚ predalo menej ako štyri milióny ton recyklovaných plastov, čo predstavuje okolo osem percent trhu s plastami v celej Únii.


Kiska v Izraeli: Zdieľanie skúseností je podmienkou úspechu, máme sa čo učiť

Slovenský prezident diskutoval s riaditeľom technickej univerzity Technion v Haife.

HAIFA/BRATISLAVA. Unikátna univerzita musí mať špičkových študentov a profesorov, ale predovšetkým musí slúžiť štátu, spoločnosti a meniť ju, dávať jej nové výzvy a impulzy. Slovenský prezident Andrej Kiska to v pondelok uviedol na pôde technickej univerzity Technion v Haife. "Vždy opakujeme, že aké máme vzdelanie, taká je budúcnosť našej krajiny. Táto technická univerzita patrí medzi špičkové na celom svete. Diskutovali sme s riaditeľom univerzity, ako to je, čím sa to darí. V prvom rade - určite je to aj o peniazoch," uviedol prezident SR. Ako spresnil, ročný rozpočet tejto izraelskej univerzity je približne 500 miliónov dolárov. "Len pre porovnanie: Naša kvalitná škola, Slovenská technická univerzita, má ročný rozpočet 60 miliónov eur. Rozdiel je skoro desaťnásobok pri rovnakom počte študentov," zdôraznil Kiska. Jeden z projektov, ktorý vznikol na univerzitnej pôde, bol i projekt robotickej konštrukcie. Tá umožňuje fixovať telo a pomáhať pri chôdzi. Pomáha i Radimu Kaiufovi, ktorého pred niekoľkými rokmi postrelil snajper v libanonskej vojne, keď slúžil v armáde. Takáto konštrukcia mu pomáha už siedmy rok. "Som kompletne paralyzovaný od pása dole. Robotická konštrukcia mi dáva možnosť chodiť, pretože inak toho nie som schopný," uviedol Kaiuf. Dokonca s ňou absolvoval maratón v Tel Avive. Slovensko sa musí podľa Kisku veľa učiť a pochopiť, že zdieľanie skúseností je nevyhnutnosťou pre úspech. "Investovanie do inovácií, do prepojenia základného výskumu, aplikovaného výskumu, sú veci, do ktorých sa musíme pustiť a ísť po nich," zdôraznil. To, že Slovensko má šancu zlepšiť sa, si myslí i sám rektor Slovenskej technickej univerzity v Bratislave Robert Redhammer. Problém vidí vo financiách. "Samozrejme, môžeme sa dostať vyššie. Záleží to nielen od ľudí, ale aj od financií. Tie financie sú trochu niekde inde. Možno, že to je jeden z problémov Slovenska, že málo investuje koncentrovane do rozvoja vysokého školstva. Napríklad Technion je jediná technická univerzita v Izraeli, preto koncentrácia zdrojov môže byť dostatočne vysoká a následne aj výsledkov," uviedol Redhammer. Na pôde univerzity Technion podpísali zástupcovia Slovenska a Izraela memorandum o porozumení a vývoji nanosatelitnej technológie. "Podpísali sme trojstrannú zmluvu medzi Slovenskou technickou univerzitou, Slovenskou organizáciou pre vesmírne aktivity a Technionom. Na Slovensku je niekoľko mladých veľmi nadaných talentov, ktoré sa sami zorganizovali do Slovenskej organizácie pre výskumné aktivity a snažia sa robiť satelity, nanosatelity, čo je dnes trend v kozmických technológiách. Nemajú však na to dostatok zázemia, ktoré sme sa rozhodli im poskytnúť," vysvetlil Redhammer. Na Technione je 18 fakúlt, 52 výskumných centier a 135 akademických programov. Má viac ako 3000 zamestnancov a navštevuje ho 14.300 domácich študentov a tisíc študentov zo zahraničia. V priebehu ostatných rokov 2000 študentov, ktorí opustili univerzitu, vytvorilo viac ako 100.000 pracovných miest. Na Technione študovali i štyria nositelia Nobelovej ceny za chémiu - Avram Hershko (2004), Aaron Ciechanover (2004), Dan Shechtman (2011) a Arieh Warshel (2013). Slovenský prezident Andrej Kiska je na svojej prvej štvordňovej návšteve Izraela, ktorú ukončí vo štvrtok (30.3.).


Nemecko chcelo v roku 2015 uzavrieť hranice, píše Welt am Sonntag

Nemeckí ministri sa báli prevziať zodpovednosť za uzatvorenie hraníc pred migrantmi.

BERLÍN. Nemecko ešte v septembri 2015 plánovalo uzavretie svojich hraníc s Rakúskom a odvracanie azylantov, čo mohlo dramaticky zmeniť priebeh utečeneckej krízy v Európe, ktorá v tom čase vrcholila. Informovali o tom v nedeľu nemecké noviny Welt am Sonntag. Nemecká kancelárka Angela Merkelová a jej ministri sa podľa správy 12. septembra uvedeného roka dohodli, že vyšlú tisíce policajtov na hranice, aby posielali späť migrantov, ktorí nemali dokumenty oprávňujúce na vstup do Nemecka, a to "aj v prípade žiadostí o azyl". Realizáciu takéhoto plánu však zastavili niekoľko hodín pred tým, ako by opatrenie nadobudlo 13. septembra 2015 účinnosť - po tom, ako viacerí činitelia na mimoriadnom stretnutí na nemeckom ministerstve vnútra vyjadrili obavy nad uzavretím hraníc, uviedli noviny. S odvolaním sa na viacerých nemenovaných vysokopostavených predstaviteľov, ktorí boli do záležitosti zainteresovaní, Welt am Sonntag píše, že ministri nechceli prevziať zodpovednosť za rozhodnutie, ktoré by mohlo byť v rozpore s nemeckou a európskou legislatívou. Faktorom bola údajne aj možnosť, že sa objavia nepopulárne zábery policajtov brániacich ženám či deťom vo vstupe. Výsledkom bola zmena nariadenia určeného polícii, ktorá fakticky umožnila všetkým azylantom vstúpiť do krajiny. Nemecké ministerstvo vnútra v reakcii pre agentúru Associated Press (AP) uviedlo, že správu nemôže "ani potvrdiť, ani poprieť". Ak by Nemecko zmienený plán uskutočnilo, desaťtisíce migrantov smerujúcich na jeseň 2015 na sever do Nemecka by pravdepodobne uviazli niekde na tejto ceste, keď jednotlivé krajiny na tzv. balkánskej trase uzavierali svoje hranice. Išlo by tiež o ostrý obrat v postoji pre Merkelovú, ktorá len krátko predtým prakticky otvorila nemecké hranice pre migrantov uviaznutých v Maďarsku, pričom sa odvolávala na humanitárne dôvody. V posledných troch mesiacoch roku 2015 vstúpilo do Nemecka viac než pol milióna ľudí. Odvtedy viedli k výraznému zníženiu počtu prichádzajúcich migrantov a utečencov dohoda EÚ s Tureckom i prísnejšie azylové predpisy.


Deichmann vlani zvýšil na Slovensku obrat

Medziročne obraz vzrástol o 6,6 percenta.

BRATISLAVA. Predajca obuvi Deichmann vlani na slovenskom trhu rástol. Spoločnosť Deichmann-Obuv SK zaknihovala v minulom roku obrat 64,6 mil. eur, čo v medziročnom porovnaní znamenalo nárast o 6,6 %. Celkovo najväčší maloobchodný predajca obuvi v krajine predal prostredníctvom svojich 70 predajní a internetového obchodu 2,65 milióna párov obuvi. Informovala o tom spoločnosť Deichmann-Obuv SK. Počet predajní pritom vlani vzrástol o šesť prevádzok a ďalšie štyri prešli modernizáciou. Na aktuálny hospodársky rok si spoločnosť naplánovala otvorenie ďalších siedmich predajní. V minulom roku zamestnával Deichmann na Slovensku zhruba 450 ľudí. Spoločnosť Deichmann-Obuv SK je dcérskou spoločnosťou Deichmann SE, ktorá sa radí medzi lídrov na nemeckom a európskom maloobchodnom trhu s obuvou. Skupina Deichmann dosiahla v uplynulom hospodárskom roku v 23 európskych krajinách a USA hrubý obrat 5,6 mld. eur, čo po očistení o menové efekty znamenalo medziročný nárast o 5,6 %.


Čína zatiaľ dovezené potraviny kontrolovať nebude

PEKING. Čína odložila zavedenie nových opatrení na kontrolu dovozu potravín o dva roky, do 1. októbra 2019. Oznámil to dnes vysoký predstaviteľ Európskej únie (EÚ). Európsky blok aj USA lobovali za takéto rozhodnutie a varovali, že negatívne ovplyvní obchod aj zásobovanie druhej najväčšej svetovej ekonomiky potravinami. Odklad prichádza len niekoľko dní predtým, ako mali nové pravidlá nadobudnúť platnosť. Ich cieľom je pomôcť Pekingu zvýšiť dohľad nad potravinovým reťazcom v krajine. Podľa navrhovaných pravidiel by každá zásielka potravín mala mať zdravotný certifikát, aj keď ide o produkt s nízkym rizikom. Pravidlá mali nadobudnúť účinnosť 1. októbra. Ale Peking sa rozhodol zaviesť "prechodné obdobie na dva roky" v reakcii na komentáre iných vlád. Podrobnosti čínske úrady nezverejnili, ale odklad pomôže zmierniť obavy z prerušenia dodávok mäsa, mliečnych výrokov, ovocia, zeleniny a ďalších potravín na čínsky trh. A pomôže aj znížiť škody farmárov a výrobcom potravín v zahraničí, pre ktorých je Čína jeden z najrýchlejšie rastúcich trhov. Jérôme Lepeintre, ministerský poradca pre zdravie a bezpečnosť potravín, v delegácii EÚ v Pekingu dnes uviedol, že v pondelok (25.9.) v noci dostal oficiálne dokumenty, ktoré potvrdzujú, že rozhodnutie o odklade bolo predložené Svetovej obchodnej organizácii (WTO) tak, ako to vyžadujú pravidlá globálneho obchodu. Pán Lepeintre označil rozhodnutie Číny za "veľmi pozitívny" krok, ktorý poskytne dodávateľom čas pripraviť sa na nové nariadenia. Európski a americkí vládni a obchodní predstavitelia varovali, že pravidlá by bránili dodávkam celej škály potravín na čínsky trh, od cestovín cez kávu po napríklad sušienky.


Zadržali ďalších podozrivých z prípravy štátneho prevratu v Čiernej Hore

K pokusu o štátny prevrat malo dôjsť v Čiernej Hore počas októbrových parlamentných volieb. Úrady plán zmarili.

BELEHRAD, PODGORICA. Dvoch srbských občanov zadržali v piatok tamojšie bezpečnostné zložky pre podozrenie, že boli zapojení do pokusu o štátny prevrat v Čiernej Hore počas tamojších parlamentných volieb, ktoré sa konali vlani v októbri. Jedného zo zadržaných mužov, Nemanju Rističa, podľa informácií verejnoprávnej srbskej televízie už prepustili na slobodu, avšak nesmie opustiť bydlisko a s týždennou periodicitou sa musí hlásiť na polícii. Druhý zo zadržaných, Predrag Bogičevič, má zostať vo vyšetrovacej väzbe dovtedy, kým Čierna Hora nepožiada o jeho vydanie na základe platnej bilaterálnej dohody. Oboch spomínaných mužov zadržali na základe čiernohorského medzinárodného zatykača. Väčšina zo Srbov zadržaných pre rovnaké podozrenie čiernohorskými úradmi ešte vlani na jeseň, teda prakticky pred realizáciou plánu na puč, je naďalej vo vyšetrovacej väzbe. V Podgorici vydali vlani zatykače i na dvoch ruských občanov, avšak Moskva poprela, že by mala s neúspešným pokusom o štátny prevrat čokoľvek spoločného. Opozícia v Čiernej Hore, kde sa uskutočnila ešte v novembri ustanovujúca schôdza nového parlamentu, sa odmieta odvtedy podieľať sa na práci zákonodarného zboru s tým, že voľby neboli slobodné, demokratické a korektné. Podľa jej názoru bol pokus o štátny prevrat objednaný s cieľom zastrašiť občanov a primäť ich k hlasovaniu za vládne politické sily.


Severná Kórea usporiadala svoju prvú leteckú šou

Šou sa začala predvedením amerického vojenského vrtuľníka typu Hughes MD-500.

WOMSAN. Severná Kórea usporiadala svoj prvý letecký deň pre verejnosť. Podujatie sa uskutočnilo iba niekoľko týždňov po tom, ako krajina vykonala svoju piatu jadrovú skúšku, ktorá vyvolala rozhorčenie a ostrú kritiku medzinárodného spoločenstva. Dvojdňové podujatie sa konalo na nedávno zrenovovanom letisku Kalma, ktoré v minulosti slúžilo ako základňa vzdušných síl. Jeho obnova súvisí so zámermi Pchjongjangu podporiť cestovný ruch v okolí prístavného mesta Wonsan; 25 kilometrov od mesta leží zimné rekreačné stredisko Masik. Šou sa začala predvedením amerického vojenského vrtuľníka typu Hughes MD-500; jedného z mnohých, ktoré KĽDR získala v 80. rokoch prostredníctvom tretích krajín, čím obišla exportné obmedzenia Spojených štátov. Nasledovali akrobatické čísla ruskej bojovej stíhačky Mig-29. Zvyšok severokórejskej armádnej letky pozostáva prevažne zo zastaraných čínskych verzií stíhačiek typu MiG-17, MiG-19 a MiG-21. Experti, ktorých cituje denník The Straits Times, tvrdia, že nízky počet letových hodín a výcvik pilotov v KĽDR sťažujú technické nedostatky vzdušných síl.


Rusko a Čína zagratulovali Kim Čong-unovi k zvoleniu do najvyššej funkcie

Kim sa opätovne stal predsedom výboru pre štátne záležitosti.

SOUL. Ruský prezident Vladimir Putin zablahoželal severokórejskému vodcovi Kim Čong-unovi k opätovnému zvoleniu za predsedu výboru pre štátne záležitosti. S odvolaním sa na sobotňajšiu správu severokórejskej tlačovej agentúry KCNA o tom informovala juhokórejská agentúra Jonhap. Putinov gratulačný list prišiel vodcovi Kimovi v piatok, deň po ustanovujúcom zasadnutí štrnásteho novozvoleného severokórejského parlamentu, ktorý sa schádza len dvakrát ročne a nemá reálnu moc. "Som presvedčený, že vaše aktivity na najvyššej úrovni prispejú k rozvoju priateľských vzťahov medzi našimi dvoma krajinami a ich obyvateľmi, ako aj k mieru a stabilite na Kórejskom polostrove," napísal Putin v liste svojmu severokórejskému kolegovi. Predseda výboru pre štátne záležitosti - najvyššia funkcia v krajine - podľa ústavy KĽDR riadi štát a zároveň zastáva funkciu najvyššieho veliteľa Kórejskej ľudovej armády. Parlament takisto vo štvrtok zvolil do funkcie premiéra Kim Če Rjonga, ktorý vystriedal Pak Pong-džua. Premiér len vykonáva nariadenia Ústredného výboru Kórejskej strany práce a nedisponuje výkonnou mocou. Kim (34) prevzal moc v KĽDR po smrti svojho otca Kim Čong-ila v roku 2011. Do zmienenej najvyššej funkcie v krajine ho zvolili prvýkrát v roku 2016, keď ju vytvoril. Rusko patrí spoločne s Čínou k najväčším podporovateľom režimu v KĽDR. Okrem listu od Putina píše Jonhap aj o blahoprajnej správe od čínskeho prezidenta Si Ťin-pchinga.


V Rusku zrušili predstavenie muzikálu Jesus Christ Superstar

Proti predstaveniu protestovali konzervatívni pravoslávni kresťania.

MOSKVA. Divadlo v jednom z najväčších ruských miest zrušilo plánované predstavenie muzikálu Jesus Christ Superstar. Stalo sa tak po protestoch konzervatívnych pravoslávnych kresťanov, informovala v utorok agentúra AP. Muzikál v podaní súboru z Petrohradu mal byť uvedený 1. novembra v Omsku - siedmom najľudnatejšom meste Ruska. Avšak miestna organizácia s názvom Rodina, láska a vlasť protestovala a tvrdila, že muzikál zosmiešňuje náboženskú vieru. Rozhodnutie divadla prišlo v čase silnejúcich konzervatívnych nálad v krajine a odporu voči západnej kultúre, konštatovala AP. K situácii sa vyjadrila aj ľudskoprávna organizácia Amnesty International. Zrušenie predstavenia je podľa nej urážkou slobody prejavu a najnovším príkladom zasahovania do kultúrneho života v Rusku nacionalistickými "aktivistami".


Učiteľa z materskej školy v Nemecku súdia za zneužívanie dieťaťa a pornografiu

Obhajca obžalovaného oznámil, že jeho klient sa prizná a je ochotný podstúpiť liečbu.

STUTTGART. Bývalý 31-ročný učiteľ v materskej škole sa v pondelok postaví pred súd v Nemecku pre obvinenia zo sexuálneho napadnutia dieťaťa v takmer dvadsiatich prípadoch z rokov 2012-2018 a tiež pre obvinenie z tvorby detskej pornografie, pretože svoje zločiny si učiteľ nafilmoval. Informovala o tom tlačová agentúra DPA. Muž, ktorý riadil materskú školu v juhozápadnom nemeckom meste Heilbronn, je obvinený najmenej z 19 prípadov sexuálneho útoku na dieťa, ktoré malo šesť rokov, keď sa zneužívanie začalo. Väčšina prípadov sa údajne stala v dome muža. Obhajca obžalovaného Thomas Amann ešte pred súdnym procesom oznámil, že jeho klient - ktorý môže za zločiny dostať 15 rokov väzenia - sa prizná a je ochotný podstúpiť liečbu. Muža zadržali v marci. Protestantská cirkev - jeho zamestnávateľ - ho zo svojich služieb prepustila až vyše roka po tom, ako bol prichytený pri šírení detskej pornografie. Polícia vyšetruje dôvody tohto postupu cirkvi.


General Motors zvoláva na opravy vyše 600-tisíc vozidiel

Dôvodom je chyba softvéru, ktorá by mohla aktivovať brzdový systém, čo zvyšuje riziko nehody.

DETROIT. Americká automobilka General Motors zvoláva na opravy viac ako 600 tisíc nákladných áut a vozidiel SUV, pretože chyba ich softvéru by mohla aktivovať brzdový systém, čo zvyšuje riziko nehody. Zvolávanie sa týka áut Chevrolet Silverado 1500, Chevrolet Suburban, Chevrolet Tahoe, GMC Sierra 1500 a GMC Yukon. Automobilka uviedla, že celosvetovo je potenciálne dotknutých 653 370 vozidiel, ale nijaké nehody neboli hlásené.Chyba softvéru by mohla spôsobiť, že vozidlo je ťahané na jednu stranu. Automobilka General Motors softvér zvolaných automobilov reprogramuje zdarma.


Notre-Dame sa nezrúti, ale rozsah rekonštrukcie bude kolosálny

PARÍŽ. Požiar parížskej katedrály Notre-Dame úplne zničil strechu, ale pre existenciu jednej z dominánt francúzskej metropoly bude určujúci stav muriva zloženého z kameňa a malty. Vplyv teplotného šoku na steny chrámu odhalí až podrobný výskum. Hoci požiar katedrálu vážne zasiahol, budova sa nezrúti. Je však jasné, že oheň, ktorý vypukol v pondelok večer v jej podkroví, spôsobil významné škody. Strecha, krov a štíhla vežička, takzvaný sanktusník, sa zmenili na prach, píše francúzsky denník Le Figaro. Ako je na tom ale kamenná stavba, ktorá niekoľko hodín odolávala extrémnym teplotám? "Múry sú postavené z kvádrov z takzvaného lutéckého alebo parížskeho vápenca, a spája ich vápenná malta. To sú materiály, ktoré nemajú rady vysoké teploty," zdôrazňuje Clément Salviani z Národného ústavu dejín umenia. "Lutécký vápenec je krehký kameň, citlivý na oheň a vodu," hovorí tiež historik architektúry na univerzite v Amiens Arnaud Timbertech. Podľa spomínaných odborníkov oheň dáva do pohybu sled udalostí. Pod vplyvom vysokých teplôt z kameňa uniká voda a vápenec sa mení na biely prášok - vápno. "Táto chemická reakcia môže preniknúť hlboko do muriva v klenbách, ak požiar na povrchu trvá dlhšiu dobu," vysvetľuje Salviani. K tomu sa pridáva ďalší fenomén - rozpínanie sa materiálov pod vplyvom tepla. "Voda v kameňoch kondenzuje a pod tlakom vyvolaným parou minerál praská," hovorí výskumník v oblasti teoretickej a aplikovanej mechaniky Anthony Collin z Lotrinskej univerzity. Dá sa podľa neho teda očakávať, že kamene sú popraskané. Navyše, olovo, ktoré bolo na streche, sa roztavilo a dostalo sa do muriva budovy. "Olovo je veľmi ťažké a môže spôsobiť komplikácie, ak sa dostane do miest, ktoré sú už oslabené," upozorňuje Timbertech. Čo sa týka vody použitej pri hasení, môže "natiecť do miest, ktoré bežne nenesú takú hmotnosť, a presiaknuť do prasklín v kameni," opisuje ďalej Salviani. "Voda musela oslabiť spoje v murive, ktoré držia kamene pohromade," dodáva Timbertech. Oslabené môžu byť celé kusy muriva. "Klenby sa odpoja, rebrovanie sa prehne, svorníky klenieb už nič nedrží a nakoniec spadnú. To sa pravdepodobne stalo v krížení hlavnej a priečnej lode," myslí si Salviani. "Dôsledky je ťažké odhadovať, pretože podobnú situáciu sme nikdy nezažili. Pravdepodobne sa budú musieť prerobiť všetky klenby," dodáva Timbertech. "Bude nutné vykonať presné štúdie, ktoré stanovia, aký vplyv mal teplotný šok na kameň a maltu a na degradáciu malty vodou," upresňuje Gilles Martinet z firmy, ktorá sa zameriava na opravy historických stavieb. Prvý posudok o stave katedrály by mal vypracovať hlavný architekt Notre-Dame Philippe Villeneuve. Nech už bude výsledok akýkoľvek, rozsah rekonštrukcie bude kolosálny, píše Le Figaro. "Čelíme archeologickej katastrofe, ktorú by ešte mohli prehĺbiť renovačné práce," upozorňuje Timbertech. Materiál zo stavby sa podľa neho bude vyhadzovať, zatiaľ čo od stredoveku stavitelia opakovane používali na stavbu katedrál materiál z predchádzajúcich cirkevných stavieb. Malo to podľa neho hospodársky aj symbolický dôvod. "U kresťanov sa historická kontinuita prejavuje kontinuitou hmoty," dodáva.


Švajčiarsky Airbus musel pre problémy s hydraulikou pristáť v Belehrade

BELEHRAD. Problémy s hydraulikou na ľavom krídle viedli v nedeľu k neplánovanému pristátiu švajčiarskeho Airbusu A320-214 smerujúceho z Zürichu do Nišu v srbskom hlavnom meste Belehrad. Lietadlo sa tam vrátilo krátko pred plánovaným pristátím v cieľovej destinácii, informovalo internetové vydanie denníka Blick s odvolaním sa na jedného z cestujúcich. Cestujúcich prepravia do Nišu autobusmi. Podľa hovorkyne leteckej spoločnosti Swiss nešlo o núdzové pristátie. Aj pripravenosť hasičov na letisku v Belehrade je súčasťou štandardného postupu, zdôraznila Sonja Ptasseková pre internetový server 20 Minuten.ch.


Marseille a Provensálsko: zaujímavé miesta v kraji levandúľ

Príťažlivý kút južného Francúzska je nasiaknutý vôňou levandúľ, mieša sa v ňom história so súčasnosťou a život je okorenený skvelým jedlom.

Kto by sa aspoň raz za život nezasníval, že by sa ocitol na pár dní či týždňov vo francúzskom Provensálsku? Príťažlivý kút južného Francúzska je nasiaknutý vôňou levandúľ, mieša sa v ňom história so súčasnosťou v zabudnutých mestečkách a život je tu okorenený skvelým jedlom. Čo viac si človek želá na svojej dovolenke? Čo si pozrieť a vychutnať v tomto lákavom regióne? Nikdy nebolo jednoduchšie dostať sa do francúzskeho Marseille ako práve dnes. Vďaka tomu sa Marseille premení na dokonalý bod k spoznávaniu nielen samotného mesta, ale aj celého Provensálska. A to už stojí za to, nie? Marseille to je spleť niekoľkých svetov. Barokové fasády čnejúce nad uličkami plnými života, prístav so svojimi príbehmi, ktoré tu začali písať už pred vyše 2500 rokmi a ktorým sa do mesta dostávalo bohatstvo, či v neposlednom rade stredoveká pevnosť Saint-Jean nasiaknutá atmosférou Stredomoria. Vedeli ste, že práve v tomto meste vymysleli slávnu provensálsku polievku bujabézu? More bolo všade naokolo, a tak o čerstvé suroviny nebola núdza. Tradičná bujabéza musí mať minimálne tri druhy rýb, mušle, dary mora a podáva sa s omáčkou rouille s dokonalým olivovým olejom a šafranom. Traduje sa, že je taká stará ako Marseille, a preto neodíďte odtiaľto, kým ju neochutnáte. S jej chuťou na jazyku sa vám bude príjemne túlať v tieni slávnej baziliky Notre Damme na pahorku nad mestom, odkiaľ si užijete panoramatický výhľad. Nabažení výhľadom zbehnete do starého mesta La Panier, kde vás obklopia pestré farby, nakúpite si tradičné mydlá a už teraz túžite vidieť z Provensálska viac. Ubytovanie v 3* hoteli s raňajkami v centre Marseille + spiatočné letenky z Viedne = o 2 starosti pri zariaďovaní dovolenky menej. Pozrite si termíny a ceny počas celej sezóny >> Aké mestá vás okrem Marseille napadnú, ak sa povie Provensálsko? Určite je medzi prvými odpoveďami slávny Avignon, mesto pápežov. V 14. storočí sa totiž pápež Klement V. rozhodol presťahovať pápežský stolec sem, do provensálskeho mesta, a tak sa začali písať jeho veľké dejiny. Trvalo to len pár desaťročí, no duch historického a významného miesta tu zostal dodnes. Pápežský palác na brehu rieky patrí medzi najkrajšie stavby južného Francúzska a preto si našiel cestu aj do zoznamu UNESCO. Vo vnútri budete ohromení prepychom 14.storočia. Vonku v meste možno započujete tóny slávnej piesne „Na avignonskom moste...“ a ochutnajte aj miestne sušené ovocie, ktoré turisti kupujú na kilá. Za najtradičnejšie mesto Provensálska sa považuje právom Aix-en-Provence. Má prezývku „mesto fontán“. Stačí len pár metrov starým mestom a pochopíte prečo. Tie najkrajšie nájdete na promenáde Cours Mirabeu. V porovnaní s Marseille je Aix bohatšie, útulnejšie a strávite tu viac času. Farebné domy, aleje plné stromov a stredoveká architektúra, na to všetko si spomeniete, keď budete doma. V jeho uličkách sa mieša umenie Cézanna s kvetinovými trhoviskami a oddychom v parku, kde miestni hrajú petanque. Hoci sa to mnohým nemusí zdať, Provensálsko je známe aj pre svoje dedičstvo starovekých Rimanov. Leží tu niekoľko unikátnych miest a ak máte čo i len trochu radi históriu, tak tieto miesta nesmú chýbať vo vašom itinerári. Arles založili Rimania ešte v 1.storočí pred Kristom na ruinách staršieho mesta a dnes je jeho meno synonymom pre obrovský amfiteáter, ktorý položí na lopatky aj známejší amfiteáter z Verony. Je dokonale zachovalý, no nájdete tu aj menšie divadlo či staroveké kúpele. Za najkrajším rímskym divadlom Provensálska treba ísť o kúsok ďalej do Orange. Je zapísané v UNESCO a jeho divadlo pre 7000 ľudí dodnes fascinuje návštevníka. Málokde na svete nájdeme podobné. Počas leta si v ňom dokonca môžete vychutnať koncert alebo starovekú drámu, komédiu či tragédiu. Po spoločnej fotke s triumfálnym oblúkom cisára Tibéria pokračujte do mesta Glanum, kde sa miešajú keltské a rímske vplyvy. Nebude tu veľa turistov, a tak si staroveké monumenty naplno vychutnáte. Tými najznámejšími sú okázalé mauzóleum a oblúk starý viac než 2000 rokov.  Ak stále nemáte dosť, pár kilometrov za hranicami Provensálska leží mesto Nimes plné rímskych pamiatok, ale aj slávny akvadukt Pont du Gard. Počuli ste už o levanduľových cestách? Nájdete ich tu niekoľko a presne po nich sa môžete v Provensálsku vydať, aby ste sa nabažili týchto krásnych a fotogenických kvetov. Požičajte si auto, aby ste mohli objavovať aj neturistické zákutia a sen o levanduľových poliach je na dosah. Ich sezóna je od polovice júna do polovice augusta. V tomto období sa krajina premení na jednu nádhernú, voňavú lúku, z ktorej nebudete chcieť odísť. Jedno z najkrajších a kultových levanduľových miest je kláštor Sénanque neďaleko dediny menom Gordes. Kláštor z 12. storočia je sám o sebe skvelou pamiatkou a keď k nemu pripočítate lány fialových kvetov, tak ste našli kúsok voňavého raja. Levandule tu už tradične sadia mnísi. Príďte sem skoro ráno, pred deviatou, aby ste mali miesto bez davov turistov. Nevynechajte ani mestečko Salut, ktoré sa označuje za hlavné mesto levandúľ. V jeho okolí nájdete snáď desiatky farebných políčok rozutekaných do okolitých dediniek. Tu sa však o turistov potkýnať nebudete a všetko bude len pre vás. Jedno z najfotogenickejších miest nájdete v oblasti Valensole. Tu nebudete veriť vlastným očiam, že sa nepozeráte na namaľované plátno. Skúste sa dotknúť levandulúľ, len tie vás presvedčia, že sú naozaj skutočné. Provensálsko leží na brehu Stredozemného mora. Na svoje prídu aj milovníci malých prímorských mestečiek, ktorými sa prevaľuje príjemná atmosféra. Tým najznámejším je určite Saint-Tropez. Jeho meno sa nám spája s nesmrteľnými žandármi, no ukrýva v sebe o mnoho viac. Kedysi rybárska dedinka, kde sa život točil okolo ranného úlovku sa premenila na luxusné mesto, kde si každý nájde niečo pre seba. Prístav plný drahých jácht, reštaurácie, podniky, ale aj labyrint starých uličiek v La Ponche. Zájdite si na typický rybí trh Halle aux Poissons, v múzeu L´Annonciade sa pokochajte vzácnou zbierkou impresionistov a napokon na seba nechajte padať slnečné lúče na niektorej z okolitých pláží. Veď koniec koncov Saint-Tropez patrí medzi najslnečnejšie mestá celej Francúzskej riviéry. Opakom Saint-Tropez je mestečko Cassis. Leží len 20 kilometrov od Marseille, no nájdete tu iný svet. V prístave sa pohupujú drevené rybárske člny a hradba domov s farebnými okenicami lákajú na prechádzky bez cieľa. Čas tu nehrá rolu a aj preto dostalo Cassis prezývku „mesto umelcov“, pretože sa sem mnohí presťahovali a z tých známejších tu pôsobil maliar Matisse. Pri káve na promenáde sami pochopíte, prečo. Cassis je o podmanivej atmosfére. Aj pre milovníkov prírody má Provensálsko v rukáve niekoľko tromfov. Požičané auto sa vám na dovolenke skutočne zíde, pretože sa ním dostanete aj na miesta, kam by vás verejná doprava nepriniesla. Medzi TOP miesta regiónu patrí kaňon Verdon. Rieka Verdon, ktorá mu pred miliónmi rokov vdýchla život tu má tak tyrkysovú farbu až máte pocit, že ste sa ocitli na karibskom ostrove. Chýbajú len palmy a kokosové orechy, ale tie dokonalo nahradia výhľady do hlbokej prázdnoty a krása skalných útvarov. Kaňon má úctyhodných 21 kilometrov a patrí k najhlbším v Európe, pretože najväčšia hĺbka je tu takmer 700 metrov. Medzi Marseille a spomínaným mestečkom Cassis natrafíte na francúzsky prírodný zázrak v podobe nádherných vápencových skál obmývaných morom na mieste zvanom Calanques. Pre ich jedinečnosť sú dnes súčasťou národného parku a ak máte dobrodružného ducha na kajakoch viete pohľadať opustené, panenské pláže len pre vás. Unikátnym miestom je aj park Camargue, kde môžete stretnúť vznešené, biele kone z Camarque, ale aj čriedy vzácnych pelikánov či dokonca 400 druhov vtákov. Lepšie miesto na pozorovanie prírody v Provensálsku nenájdete. Tu v južnom Francúzsku nájdete všetko. Veľké, rušné mestá, historické monumenty, krásne pláže, no ten skutočný a zaujímavý život, ktorý sa za posledné roky veľmi nezmenil objavíte v malých, často zabudnutých provensálskych mestečkách, ktorých je tu neúrekom. Aké si vybrať? Les Baux-de-Provence stojí na kopci a svojimi starými, kamennými domami pripomína stratené mesto. Môžete tu cestovať v čase, pretože z okolia stále dýcha 12. či 13. storočie. Uličky vás privedú k pevnosti, citadele a k románskemu kostolu Saint-Vincent. Počujete to ticho? Umelecká dedinka Vence stojaca osamelo na kopci láka svojich návštevníkov na svoje zakonzervované staré mesto. Vojdete dnu cez kamennú bránu Porte du Peyra a šarm starého centra na vás začína padať. Dláždené ulice mačacími hlavami, výklady starých obchodíkov, domáce víno aj vôňa koláčikov. Aby toho nebolo málo, v katedrále Notre Dame de la Nativité z 12. storočia objavíte Chagallove dielo Mojžišovej mozaiky. Na prahu starého mesta v kaplnke Chapelle du Rosaire zasa prácu maliara Matissa. Provensálsko často inšpiruje umelcov a tak sa vyberte do mestečka Saint-Rémy-de-Provence, ktoré inšpirovalo slávneho maliara Van Gogha natoľko, že tu prežil rok svojho života. Ak chcete kráčať v jeho stopách, zastavte sa v kláštore pri nemocnici Saint-Paul de Mausole, kde navštívite jeho izbu a uvidíte niekoľko kópii diel, ktoré tu stvoril. Ak môžete naplánujte si návštevu mestečka na stredu, kedy sa tu koná tradičný, provensálsky trh. Po Van Goghovi má Provensálsko pripraveného aj Pabla Picassa, no za tým musíte ísť do mestečka Mougins. Prežil tu niekoľko rokov a nechal tu výraznú stopu, ktorá vám vyrazí dych v kaplnke Notre Dame de Vie. Nielen kvôli Picassovi sa sem oplatí merať cestu, ale aj kvôli miestnej gastronómii, ktorá je nasiaknutá tými najrozmanitejšími lokálnymi bylinkami. Poslednou krásnou dedinkou s ocenením „najkrajšie dediny Francúzska“ je neznámy Seillans plný starých domov a úzkych ulíc. Jeho návštevu môžete príjemne spojiť aj s neďalekou dedinou Fayence. Ktorá z nich je krajšia? Sú veci, na ktoré sa odpovedať jednoducho nedá. Máme množstvo termínov aj počas sezóny levandulí. Cena obsahuje: Naplánujte si svoju cestu Provensálskom >>


Ministerka zdravotníctva chce vo vedení nemocníc odborníkov

Ministerka zaviedla pre nemocnice vo svojej pôsobnosti pravidelné reportovanie výsledkov ich činnosti.

BRATISLAVA. Ministerka zdravotníctva Andrea Kalavská zaviedla pre nemocnice vo svojej zriaďovateľskej pôsobnosti pravidelné reportovanie výsledkov ich činnosti. Ako informovala hovorkyňa Ministerstva zdravotníctva (MZ) Zuzana Eliášová, každý mesiac budú musieť nemocnice Úrad pre riadenie podriadených organizácií Ministerstva zdravotníctva pravidelne informovať o konkrétnych výsledkoch. „Efektívne riadenie, pravidelné reportovanie a jasné pravidlá. To sú štandardné slovné spojenia, ktoré pozná každý manažér akejkoľvek dobre fungujúcej spoločnosti či organizácie. Aj nemocnice sú organizácie, ktoré poskytujú služby občanom. Záleží nám na tom, aby boli efektívne riadené na všetkých svojich úrovniach riadenia, od generálnych riaditeľov, cez prednostov kliník až po primárov jednotlivých oddelení,“ dodala Eliášová. Spravodlivý výber vedenia kliník majú zabezpečiť nové zriaďovacie listiny, ktoré majú podľa ministerstva riaditeľom nemocníc umožniť efektívne kontrolovať a manažovať chod kliník, za ktoré sú ako štatutári zodpovední. „Ak od riaditeľov nemocníc ako ministerka požadujem výsledky, tak im musím vytvoriť také pravidlá, ktoré im ich umožnia dosahovať. Špičkové kliniky v koncových zariadeniach majú viesť tí najlepší. Akékoľvek nominácie na základe iných ako odborných a ľudských predpokladov na tieto pozície sú pre mňa neakceptovateľné, a preto som rozhodla o revízii zriaďovacej listiny,“ povedala ministerka zdravotníctva Andrea Kalavská.Vedenie kliniky bude vyberať komisia zložená z troch zástupcov nemocnice, troch zástupcov akademickej obce a jedného zástupcu, ktorý bude výsledkom spoločnej dohody nemocnice a akademickej obce. „V prípade, že nedôjde k dohode medzi nemocnicou a akademickou obcou, bude posledným členom výberovej komisie lekár, ktorý je hlavným odborníkom ministerstva zdravotníctva v medicínskej oblasti, na ktorú sa daná klinika zameriava,“ dodala Eliášová. Rezort zdravotníctva pristupuje aj k zmene odmeňovania riadiacich pracovníkov nemocníc na základe presne stanovených kritérií. Hodnotiť sa bude napríklad personálna politika. „V čase nedostatku zdravotníckeho personálu je pre mňa veľmi podstatná personálna politika nemocníc, počet nových zamestnancov, koľko zamestnancov ukončilo pracovný pomer a podobne. Cieľom je, aby sa manažmenty nemocníc aktívne starali o personálne zázemie vo svojom zdravotníckom zariadení, robili nábory na nedostatkové miesta a snažili sa stav aktívne zlepšovať,“ povedala Kalavská s tým, že hodnotiacim kritériom napríklad bude aj rýchlosť a hospodárnosť verejného obstarávania.Ministerstvo zdravotníctva plánuje posilniť aj vedu a výskum v štátnych nemocniciach. „Naším cieľom je, aby v univerzitných a fakultných nemocniciach dostával pacient špičkovú zdravotnú starostlivosť, aby lekári a ďalší zdravotnícki pracovníci mali adekvátne pracovné podmienky, možnosť kvalitného vzdelávania a profesionálneho rastu,“ uzavrela šéfka rezortu zdravotníctva Kalavská.


Fico chce v boji proti korupcii spolupracovať s mimovládkami

BRATISLAVA. Premiér SR Robert Fico by chcel spolupracovať s mimovládnymi organizáciami v boji proti korupcii. V stredu diskutoval s predstaviteľmi Transparency International Slovensko, Aliancie Fair Play a nadácie Zastavme korupciu. Ako priblížil predseda vlády, išlo o prvé, rámcové stretnutie, kde sa načrtli určité možnosti spolupráce medzi vládou a mimovládnymi organizáciami. Pokračovať v diskusii budú 15. marca tohto roka už ku konkrétnym bodom. Ako vyhlásil predseda vlády po stretnutí, na Slovensku treba vyvinúť iniciatívu smerom k ľuďom a povzbudiť ich k tomu, aby poskytovali informácie o korupčnom správaní. Podľa Fica treba zatraktívniť zákon o ochrane oznamovateľov trestnej činnosti. "My tento zákon máme, ale ako konštatovali aj predstavitelia týchto mimovládnych organizácií, je to často strach týchto ľudí, že budú šikanovaní, alebo že iným spôsobom budú postihnutí, ak poskytnú orgánom činným v trestnom konaní relevantné informácie o korupcii," dodal premiér. Do najbližšieho stretnutia dá pripraviť rad vylepšení a motivačných opatrení spomínaného zákona.Fico v týchto dňoch oslovil aj primátorov a starostov. "Všetkým primátorom a starostom je rozosielaný môj osobný list, kde im hovorím, že sú často prijímateľmi peňazí z európskych fondov alebo iných dotačných mechanizmov štátu. A že ich povzbudzujem a vyzývam, ak sa stretnú s nejakým konaním, že niekto od nich niečo pýta, aby takéto informácie bezodkladne nahlasovali, či už orgánom činným v trestnom konaní, alebo mne osobne," povedal Fico. Šéf Transparency International Slovensko Gabriel Šípoš poznamenal, že predseda vlády mimovládkam ponúkol spoluprácu a zisťoval ich názory. "Myslím, že skôr hľadal zmenu zákonov, alebo ako vlastne ľudí presvedčiť, že tú korupciu treba hlásiť, a že im štát naozaj pomôže," povedal. Ako pokračoval, sú veci, ktoré by sa dali zlepšiť pri ochrane oznamovateľov, ale Šípoš vidí veľkú úlohu aj v tom, ako sa sám premiér stavia k politickým kauzám.Riaditeľ nadácie Zastavme korupciu Pavel Sibyla uviedol, že si s premiérom "vyčistili stôl". "Aj na nadáciu Zastavme korupciu boli zo strany predsedu vlády v nedávnej dobe pomerne ostré a neférové útoky a zdá sa nám, že ak nejaká spolupráca má nastať, tak by si to vyžadovalo viac rešpektu a vecnosti, obojstranne, čo sa týka nejakých verejných vyjadrení," povedal Sibyla.


Trump udelil milosť kontroverznému bývalému šerifovi

Arpaio ignoroval zákaz zatýkať migrantov, hrozilo mu polročné väzenie.

WASHINGTON. Americký prezident Donald Trump udelil v piatok milosť kontroverznému bývalému šerifovi z okresu Maricopa v Arizone, ktorého v júli uznal tribunál za vinného z pohŕdania súdom za to, že ignoroval príkaz nezatýkať podozrivých nelegálnych imigrantov. Po formálnom ukončení procesu túto jeseň mu hrozilo polročné väzenie. "Šerif Joe Arpaio má teraz 85 rokov a po viac než 50 rokoch obdivuhodnej služby pre našu krajinu je hodným kandidátom na prezidentskú milosť," uvádza sa vo vyhlásení Bieleho domu, ktoré spomína aj jeho vojenskú kariéru ešte z čias kórejskej vojny. Arpaio bolo šerifom v okrese neďaleko Phoenixu 24 rokov, vo voľbách vlani v novembri však o funkciu prišiel. Kritici ho obviňovali z rasizmu, keďže svojim podriadeným prikazoval preverovať hispánsky vyzerajúce osoby, či majú americké občianstvo alebo legálny status imigranta. Oficiálne sa previnil, keď ignoroval zákaz zatýkať migrantov, ktorý vstúpil do platnosti v roku 2011. Arpaio, ktorý sám seba zvykol označovať za "najtvrdšieho šerifa Ameriky", sa Trumpovi na Twitteri poďakoval, že prípad prekukol: "Je to politický hon na čarodejnice v podaní obamovských funkcionárov na ministerstve spravodlivosti!"